text:
I tocje al tiessût sociâl, economic e culturâl des ex Provinciis di Gurize, Pordenon e Udin, prime ancjemò che ae politiche, di promovi progjetualitâts strate-gjichis che a tignedin adun il Friûl e che, su lis gjambis de int, lu puartedin a un avignî di disvilup e no di margjinalitât. Elio De Anna, za assessôr regjonâl ae Culture e tant che president de Provincie di Pordenon, “inventôr” adun cul so avuâl di grât di Udin, Marzio Strassoldo, dal progjet di Assemblee des Provinciis Furlanis, nol plate la sô iritazion tai confronts dal clime di cjampanilisim e di suspiet che in dì di vuê al somee dividi i teritoris di ca e di là dal Tiliment. Un clime che al riscje di jessi un grant regâl a Triest e un dam sedi par Udin che par Pordenon. Pal ex president provinciâl no si pues sghindâ une riforme istituzionâl. «Il teritori di Pordenon al è stât chel plui “spadât” de vicende des Uti – al sclarìs De Anna -, e il verp sielzût al è volût e significatîf. Cualchidun al varès di cjapâsi la responsabilitât storiche e politiche dal disastri che al è sucedût e par vê sfantât un patrimoni uman e di professionalitât che al jere dât dai dipendents de ex Provincie di Pordenon. In dì di vuê, chest ultin al sarà il probleme plui grues par tornâ a meti impins un ent intermedi di aree largje tra Regjon e Comuns».
__
Duncje no ise nissune alternative se no chê di tornâ indaûr al passât?
«Mi soi domandât a lunc cui e cemût che al podarès meti adun i teritoris di ca e di là dal Tiliment e no ai cjatade rispueste. Fintremai la Universitât no i salte fûr, figurìnsi la Cjamare di Cumierç o lis Fieris. Metìn dongje la complicazion che la citât di Pordenon no je mai stade ricognossude tant che pont di riferiment dal teritori dulintor, che invezit al à cjatât inte Provincie di Pordenon une cjase condividude in sens storic».
__
Ma intal ambit de riforme che la Zonte Fedriga e varà di adotâ, nol saressial il câs di dâi un ricognossiment istituzionâl al Friûl unît, intindût tant che ex Provinciis di Gurize, Pordenon e Udin? No lu domandin dome la storie e la culture, ma ancje la atualitât economiche e sociâl. Lis statistichis a piturin cun clarece lis dificoltâts di chest teritori a proietâsi intal avignî e a frontâ la crisi di vuê….
«La rispueste e je une vore semplice. E covente une progjetualitât comune che e cjamini su lis gjambis de int. No mi plâs dismovi il passât, ma cun Marzi Strassolt, president de Provincie di Udin, e Elio De Anna, president di chê di Pordenon, o vevin ideât la Assemblee des Provinciis furlanis. O vevin inviât in Regjon nuie mancul che 5 progjetualitâts gnovis e condividudis, a tacâ de viabilitât, ma ancje su altris temis, domandant une deleghe aministrative par metilis in pîts in timps svelts e par gjestîlis cemût che al domandave il teritori. Cul conservâ la identitât dal teritori, che al è fondamentâl, si pues realizâ la idee di rivâ a une colaborazion che e unissi il Friûl su lis robis di fâ e no viôt parcè che la Regjon e varès di dî di no. Ancje parcè che se a tornin lis Provinciis come ents di aree largje pe gjestion dai servizis associâts di ducj i Comuns, chestis no puedin vê une conotazion e une nature politiche fuartis, che a slontanaressin par fuarce cualchi aministrazion tal colaborâ. Duncje, se o fevelìn di capacitât di elaborazion strategjiche di progjets pal teritori, bisugne creâ alc di diferent e di gnûf».
__
Lis premessis par un dialic però no son cussì incoragjantis. Intai ultins mês o vin viodût a nassi polemichis di vecjo stîl cjampanilistic tra Udin e Pordenon e ancje schemis di aleancis teritoriâls tra Pordenon e Triest par taiâ fûr Udin….
«L’atrat dal cjampanilisim al nas des pôris de int che si spieglin inte politiche. Di chi al nas il suspiet di sentâsi ducj ator di une taule par resonâ, fedêi al sproc “nissune gnove, buine gnove”. Ma il mont al va indenant e cui che nol cambie nol è fedêl a une identitât, al è dome fer intant che chei altris a corin. Al è clâr che si à di cori cualchi risi par sentâsi e confrontâsi. Par chest motîf, pe Zonte Fedriga no si pues dome fâ un remake che al puarti al amarcord e no si pues acetâ la pôre di pensâ in grant, parcè che lis economiis di scjale a permetin di fâ oparis fondamentâls a vantaç di ducj e di fâlu cence straçâ risorsis e teritori. Su chest cantin il teritori furlan, cul pensâ e progjetâ in maniere unitarie, al pues dâ un grant contribût al avignî dal Friûl-Vignesie Julie».
__
Chest al è impuartant ancje tai confronts dal ativisim triestin….
«Il rûl dal puart di Triest al è destinât a cressi e a slargjâsi cu lis sôs esigjencis sul teritori. I tocje a chest ultin di dî ce che si spiete in cambi, no dîs in tiermins di compensazion, ma tant che pussibilitât di disvilup. Se invezit ducj i centris di elaborazion strategjiche a saran influençâts dal cjâf lûc regjonâl, alore il Friûl al deventarà simpri plui passîf. Ma la colpe no sarà di Triest, ma dai furlans stes, paralizâts de pôre di tocjâ ecuilibris vecjos e consumâts e dal lôr caratar barufant». ❚
Roberto Pensa


c: text/html

text:
Nol è facil fevelâ su “La Patrie dal Friûl” di Franco Marchetta, che nus à lassâts a dome 62 agns, puartât vie di un mâl masse brut e masse svelt. Su chestis pagjinis Franco al à lassade une olme une vore sclete di ce che e je stade la sô vision di un Friûl cussient di se: la fuarce dal so pinsîr e jere chê di jessi simpri libar di ogni retoriche, viert al lusôr de intuzion fulminante, bon di dî ce che chei altris no varessin savût o rivât a dî. Su chest sfuei al à fevelât di culture e di teatri, un lengaç artistic che par lui al jere une vore impuartant, parcè che si pues dî che al jere il so prin amôr. Ma soredut al à savût comunicâ une idee di Friûl che e leve al di là dal disorientament gjenerâl di une societât che no je plui buine di cjatâ valôrs, identitât e un ciment comun, che invezit a coventin come il pan parcè che cence di chei il Friûl “al pues jessi manipulât e trasformât intun spazi astrat e compagn di ducj chei altris”, al diseve intun dai siei ultins articui.
Il pericul al è limitâ chest spirt di coesion ai lûcs comuns dal Friûl salt, onest e lavoradôr. “Par un paradòs, ancje avonde comprensibil, il taramot al à produsût la nostalgjie par ce che nol jere plui, intant che un pôc par volte la ricostruzion fisiche e sociâl, e scancelave i segns dal teritori”, al scriveve propit intant che al jere par fâ jessi “Camaleonti e procospini”, il so romanç plui complès e provocatori. Une opare che e fâs viodi dutis lis contradizions dal Friûl di vuê, e no nus lasse masse sperancis di mendâlis in timps curts: parcè che no si rindìn cont dai nestris vizis, e cuant che un come Marchetta nus ai mostre, o vin miôr di zirâ il cjâf di chê altre bande.
Sì, parcè che lui al veve capît che la peraule “inovazion”, la cifre di un popul che al cîr fin da pît di scrivisi di bessôl il so avignî, inte bocje di tancj furlans e sune vueide, ancje se lis istituzions le doprin dispès come un mantra. E un altri vizi dai furlans al è l’individualisim, ancje intal panorame culturâl dulà che i autôrs plui di nô no cjalin indevant, e no cirin di lassâsi daûr une schirie di dissepui ma si gjoldin il lor sucès di bessôi, cence insedâ in cualchidun altri la lôr semence.
Marchetta invezit al jere un furlan diferent: al veve scrit romançs sperimentâi che a àn puartât pe prime volte la leterature furlane inte postmodernitât come “Gilez”, tocs teatrâi di grande intensitât come “Il sogno della falena”, contis metaleterariis come lis “Cronachis di Saveri Sengar” (un viandant tal timp e tal spazi che al vierç ae sô imagjinazion trois che a menin une vore lontan), e soredut un mont di fantafiction come la saghe dal mont di U-, un univiers in continue espansion fat dome di storiis, di contis, di romançs che une polizie di control dimensionâl e cîr di no fâ contaminâ in nissune maniere. Ma ancje se il so nivel leterari al jere altissim (inte ultime edizion dal Sant Simon, il premi che al à vint – unic te storie – par ben trê voltis, lu vevin preât di no partecipâ parcè che se no la competizion e varès za vût il so campion), lui nol faseve pesâ a nissun la sô inteligjence, anzit al jere la cordialitât fate persone ancje cui fantacins che i domandavin conseis e cun ducj chei che i fasevin lei i lôr lavôrs. Nol jere un pedoglôs inteletuâl sierât intal so studi, ma un om di cualitât, architet de fantasie e mestri di tante zoventût.
No a câs la cerimonie che lu à saludât al Cimitieri di Udin e je stade plene di int, plene di furlans che a àn volût ringraziâ Marchetta e pandi il lôr corot ae famee. Ma tal mieç dai tancj nons dal mont de culture, dal teatri e de leterature che lu àn saludât, la vôs forsit plui significative e je stade chê di un zovin rapper – Dek Ill Ceesa dai Carnicats – che i à dedicât une improvisazion poetiche in marilenghe butade jù li par li. Chest i plaseve a Franco: il zûc de creativitât che par furlan al devente ancjemò plui biel, parcè che al è plui libar des gabiis di une tradizion che tes grandis lenghis nazionâls come il talian o l’inglês e scjafoie cui che al scrîf, invezit par furlan ti lasse spazis cence confins, come chei dal mont di U-. ❚
✒ Walter Tomada
Mandi, Franco Marchetta / “Un can di Trieste” paron de sede Rai............
Nol è facil fevelâ su “La Patrie dal Friûl” di Franco Marchetta, che nus à lassâts a dome 62 agns, puartât vie di un mâl masse brut e masse svelt. Su chestis pagjinis Franco al à lassade une olme une vore sclete di ce che e je stade la sô vision di un Friûl cussient di se: la fuarce dal so pinsîr e jere chê di jessi simpri libar di ogni retoriche, viert al lusôr de intuzion fulminante, bon di dî ce che chei altris no varessin savût o rivât a dî. Su chest sfuei al à fevelât di culture e di teatri, un lengaç artistic che par lui al jere une vore impuartant, parcè che si pues dî che al jere il so prin amôr. Ma soredut al à savût comunicâ une idee di Friûl che e leve al di là dal disorientament gjenerâl di une societât che no je plui buine di cjatâ valôrs, identitât e un ciment comun, che invezit a coventin come il pan parcè che cence di chei il Friûl “al pues jessi manipulât e trasformât intun spazi astrat e compagn di ducj chei altris”, al diseve intun dai siei ultins articui.

robotstxt: allowed

filter: keep


text:
Par chest aniversari e je previodude cheste cunvigne. Un mandi al gno amì Claudio Roya, a la redazion di Radio Comunicar FM e a ducj i furlans argjentins di Colonia Caroya: tancj auguris!!!
Vinars ai 14 di Març 2008
Comunitât Culinâr dal Friûl
Cu la colaborazion de Regjon Autonome Friûl Vignesie Julie
Lenghis minoritariis, media, emigrazion - II
La emigrazion e fâs part de storie di tantis comunitâts di lenghe minoritarie. Tra i emigrâts l'ûs de lenghe native si à svilupât in maniere divierse a seconde des tieris là che a jerin rivâts, ma cun cierts elements in comun: il leam fuart des primis gjenerazions, la crevadure des secondis e, dispès, il recupar di interès des tiercis.
La prime cunvigne su "Lenghis minoritariis, media, emigrazion" si è davuelte tal 2007 a Colorêt di Montalban in Friûl. Si à cirût di rifleti su cemût che la difusion dai gnûfs mieçs di comunicazion e ufrìs imprescj origjinâi par valorizâ i leams di culture e di lenghe tra regjons di divignince e comunitâts emigradis a pro di une condivision des esperiencis.
Cun chest secont apuntament che si davuelzarà a Colonia Caroya in Argjentine, ma che si podarà viodi e scoltâ globalmentri su la rêt, si vûl puartâ la riflession su la necessitât di une comunicazion ative "viers" e "da" la emigrazion. Lis gnovis tecnologjis a cualis richiestis puedino dâ une rispueste?
Isal pussibil progjetâ un "Friûl mondiâl", un "Friûl in rêt", dulà che lis diviersis comunitâts a interagjissin intune rêt di relazions che no vedi simpri tal centri la nestre Regjon?
Cuâi sono i struments e lis strategjis di comunicazion e - infin – cuâi sono i servizis che a àn di sedi realizâts par rivâ a chest obietîf?
Cemût cambie, seont cheste prospetive, il rûl des associazions storichis dai emigrants?


text:
06 maggio 2006
Maian: teatri di esportazion
Sul Messaggero (pagjine 17 culture e spetacui) di vuê e je cheste notizie sul gnûf spetacul teatrâl di Andrea Collavino (Academie Nico Pepe): grazie a Cuç pe segnalazion.
Richter al è un spetacul che al cjape dentri ancje doi atôrs de compagnie teatrâl di Maian: Ivan Zucchiatti e Mauro Vignuda.
Chest spetacul - si lei tal articul - al nas dal progjet di CollinaEcultura, il coodernament culturâl de Colinâr: in sene doman ai 7 di Mai aes 20.30 tal auditorium des scuelis di Dignan.
O soi content che il progjet, che al viôt l'intervent di Paolo Patui tant che consulent e coordenadôr, al vedi tignût cont de propueste che o vevi fat inmò in chê volte: dedicâ un laboratori teatrâl par fâ un test par ricuardâ il Taramot.
Tra i altris temis al è Zelig par furlan, cul intervent di Claudio Moretti. Ma cheste e je une altre storie che o contarìn plui indevant...
Richter al è un spetacul che al cjape dentri ancje doi atôrs de compagnie teatrâl di Maian: Ivan Zucchiatti e Mauro Vignuda.
Chest spetacul - si lei tal articul - al nas dal progjet di CollinaEcultura, il coodernament culturâl de Colinâr: in sene doman ai 7 di Mai aes 20.30 tal auditorium des scuelis di Dignan.
O soi content che il progjet, che al viôt l'intervent di Paolo Patui tant che consulent e coordenadôr, al vedi tignût cont de propueste che o vevi fat inmò in chê volte: dedicâ un laboratori teatrâl par fâ un test par ricuardâ il Taramot.
Tra i altris temis al è Zelig par furlan, cul intervent di Claudio Moretti. Ma cheste e je une altre storie che o contarìn plui indevant...
Nessun commento:
Iscriviti a: Commenti sul post (Atom)


text:
E je di pôc la notizie che ancje la broade e varà il so ricognossiment DOP, la denominazion di origjin: cheste gnove no je dal dut definitive, ma o vin la sigurece che la Union Europeane e à publicât su la sô Gazete Uficiâl la domande di regjistrazion al inizi di Fevrâr. Di chel moment indevant, i stâts che a fasin part de Union Europeane a varan sîs mes di timp par podê fâ oposizion a cheste regjistrazion. Ae fin, se nissun al presentarà nuie, la Broade e podarà jessi metude dentri uficialmentri intal elenc dai prodots DOP, lant a zontâsi a chei altris prodots DOP de regjon tant che il formadi Montasi o il persut di Sant Denêl.
«Chest al è un passaç impuartant pe tutele e pe valorizazion dai nestris prodots tipics – al comente cussì la notizie l’assessôr regjonâl aes risorsis rurâls, agroalimentars e forestâls dal Friûl – Vignesie Julie Claudio Violino –, massime te otiche de politiche agricule che o stin puartant indenant, ven a stâi la promozion de cualitât des produzions, pontant al leam cul teritori».
Ma ce ise la broade? Nol covente contâlu ai nestris vecjos, che a ’ndi àn fate e mangjade tante. Forsit però i plui zovins no san in ce maniere che a son fatis chestis “strissulis” di râf, che a caraterizin i plats de nestre cusine.
La storie de broade si piert inte gnot dai timps, ma al è pussibil fâ un pâr di notis a proposit de maniere di preparâle: chest mangjâ tipic furlan al è preparât cui râfs, masarâts e fats fermentâ te trape. Il procès di produzion al à passaçs fondamentâi: i râfs si lavin e si metin in recipients di pueste, alternant strâts di râfs e di trape, e cirint di mantignî dut ben in imersion. Chest masarament, che al à di durâ almancul un mês, al pues finî dome cuant che ancje l’interni dai râfs plui grues al cjape un biel colôr di rose.
Dome in chel moment ducj i râfs si puedin lavâ, taçâ e confezionâ. E cussì la broade e je pronte par jessi cuete e par compagnâ un toc di frico o di muset!
Cinzia Collini
CULTURE – O varìn ancje la broade DOP!............
E je di pôc la notizie che ancje la broade e varà il so ricognossiment DOP, la denominazion di origjin: cheste gnove no je dal dut definitive, ma o vin la sigurece che la Union Europeane e à publicât su la sô Gazete Uficiâl la domande di regjistrazion al inizi di Fevrâr. Di chel moment indevant, i stâts che a fasin part de Union Europeane a varan sîs mes di timp par podê fâ oposizion a cheste regjistrazion. Ae fin, se nissun al presentarà nuie, la Broade e podarà jessi metude dentri uficialmentri intal elenc dai prodots DOP, lant a zontâsi a chei altris prodots DOP de regjon tant che il formadi Montasi o il persut di Sant Denêl.


text:
Zacheo e larbul01 di Zenâr 2004
La figure simpatiche, ancje se un pêl carogne, di Zacheo, sorestant dai publicans e siôr, mi compagne di une vite. O vevi ancjemò il snacai che il plevan Simeon nus contave di chest om, piçul di stature ma grant di baronade, che, dopo di vê imbroiât ducj, al à rivât a imbroiâ ancje il Signôr siguransi la salvece. Mi soi intivât plui voltis a lei e a tornâ a lei il toc cuant che o tradusevi la peraule di Diu tal calôr de lenghe di nestre mari.
Adiriture o ai vude la combinazion di lâ a viodi ancje il so paîs, Gjeric, là che a mostrin orepresint il sicomôr che si jere rimpinât par viodi il Signôr parcè che al jere masse piçul. Epûr mi jeri fermât al particolâr tragjicomic de stature, cence dâi al fat il valôr di simbul e di parabule.
O ai capît alc dome chê altre dì, ai 3 di jugn, cuant che mi soi cjatât cun pre Tunin e i miei paisans a ricuardâ i dîs agns de ricostruzion de glesie di sant Antoni abât, a Vençon, une perle incastonade te colane des mês monts, a 850 m. di altece.
Biel che o cjantavi il vanzeli di Luche (19,1-10), o ai vude come une folgorazion. Zacheo nol podeve viodi il Signôr no parcè che al jere cracul, ma parcè che al jere om. Nissun om, di nissun timp, nol è avonde alt par viodi il Signôr. No si trate duncje di une piçulece fisiche ma ontologjiche, esistenziâl. Ancje se al fos stât alt come san Cristoful, nol varès podût instès viodi cui siei vôi mortâi ni Diu ni il Fî di Diu. Lu veve dit par altri Diu a Mosè te rivelazion dal Sinai: Lom nol pò viodimi me e restâ in vite (Es 33,20).
Però nissun nol pò condanâ la creature se, par viodi il Signôr, par sclarî il misteri de vite, par cirî la reson ultime de esistence e la justificazion dal so scombati e tribulâ, si rimpine sù par un arbul, magari sul prin che e cjate. Al pò jessi larbul de sience o de filosofie o de psicologjie o de tecnologjie o de midisine o dal podê o de robe o un cualunche arbul che ti dedi almancul la impression di jessiti distacât dai berdeis e di jessi plui fuart e plui dongje de soluzion.
Pecjât che larbul, simbul de razionalitât e des potenzialitâts umanis, al pò lâ ben dome par viodi miôr lis robis di chest mont, te lôr complessitât e te lôr globalitât. Se si monte sul arbul par disvelâ il misteri si à sielzude la strade sbalgjade. Nissun arbul, nissune scjale, nissune mont, nissune altece no je vonde alte par rivâ a cucâ pe puarte dal Signôr.
Alore Diu al à dûl di nô e nus invide a fâ la strade contrarie, a dismontâ jù svelts di une altece inadeguade, a fâsi piçui e a vierzi la puarte ospitantlu in cjase nestre.
Par viodi il Signôr, lom nol à di alçâsi ma di sbassâsi, rinunciant a ogni forme di furbetât e di tristerie e liberant il cûr di dut ce che lu ten ingombrât.
Cuant che lanime, midiant de gracie e dal pentiment, si sarà disfate di ogni robe cuistade malamentri e si sarà liberade di dut ce che e à rapinât e dissipât a nivel religjôs, culturâl, morâl, ambientâl e uman, e tornarà a cuistâ la armonie cun Diu, cui fradis e cul mont. E tornarà frute. No infantîl o stupide, ma libare e semplice. Alore lui si sentarà a la nestre taule e la cjasute dal nestri cûr e deventarà glesie, la prime glesie, che e dà valôr e legjitimazion a ogni glesie di clap, di chê dal borc fintremai a la catedrâl e a la inmense basiliche cjamade di storie e di art.


text:
Stât de Rêt
“Stât de Rêt” al mostre il stât des tôs conessions di rêt. Se nol è ancjemò in esecuzion, inviant la applet ti domandarà se la à di vierzisi in modalitât barcon o “vivi” tal Deskbar. In modalitât barcon tu puedis ridimensionâ la icone ridimensionant il barcon e doprâ la mantie dal replicant par strissinalu sul scritori.
Pardut là che tu lu instalis, al ven doprât cuntun menù contestuâl, vie clic diestri.
La prime sezion e conten i nons di ducj i dispositîfs di rêt e il lôr stât. Fasint clic suntune di chês vôs al fâs vignî fûr un barcon che al mostri lis sôs direzions di IP, trasmission e mascare di rêt.
Sot si à une liste cun dutis lis rêts cence fîi cjatadis cul prin adatadôr wireless e un indicadôr de fuarce dal lôr segnâl. Bute un vole al Laboratori: rêts cence fîi par vê plui informazions su ce mût configurâ une conession.
Par ultin, tu puedis fâ par cambiâ la tô configurazion de rêt o par jessî de applet cun .


text:
Un an cun Glesie Furlane
Il 2011 si è sierât cu la jessude dal Anuari di Glesie furlane che si intitule “Patrie dal Friûl – Glesie in Friûl”.
La publicazion, passe 100 pagjinis cu lis illustrazions simpri sioris e profondis di Gianni Di Lena, e je un struc des ativitâts che la associazion e à realizât vie pal an a pene sierât.
Ma si cjatin ancje une vore di riflessions che a fasin il pont su lis oparis publicadis dal sodalizi e sui events che a àn compagnât il 2011.
Eutanasie di un Patriarcjât a Vençon
Domenie ai 19 di Fevrâr dal 2012 a Vençon si tignarà la presentazion dal libri editât di Glesie Furlane “Eutanasie di un Patriarcjât” di Antoni Beline cu lis ilustrazions di Gianni Di Lena.
A cjacararan l’on. Pieri Fontanini, president de Provicie di Udin che e à finanziât la “opare omnia” di pre Antoni Beline, e la prof.se Liliana Ferrari, docente di Storie dal Cristianesim e Storie de Glesie a la Universitât di Triest e president dal Istitût di Storie Sociâl e Religjose di Gurize. L’incuintri al scomençarâ in Domo as 3.00 dopo misdì cul cjant dai Gjespui e al continuarà cu lis relazions te sale Patriarcje Bertrant inte canoniche. ■
Redazion
Glesie Furlane e informe............
Un an cun Glesie Furlane


text:
La cusine furlane, o podìn dal sigûr considerâle une crosere di savôrs e di odôrs fîs di une storie che, dilunc i secui, e à vût une vore di influencis che a àn lassât un segn indelebil (Celts, Romans, Uns, Langobarts, Turcs, Austriacs, Francês e Cosacs); une tipologjie di cusine che e reste une des ultimis poiis de vere identitât popolâr.
Un teme, chel de alimentazion, che al vierç cetantis stradis e che al tocje aspiets e periodis storics diferents; ognidun al à influençât chei altris e insiemit a àn creât la cusine furlane.
IL PERIODI DAI CELTS_ La alimentazion dai Celts e jere fondade pal plui su liùms e cjar, consumade in grande cuantitât (bolide, rustide sul cjarbon o sul spêt) tes fraiadis e tai rituâi di caratar religjôs. Lis cjars plui preseadis a jerin il monton e il cenglâr ma, dai vues che a son stâts cjatâts intes tombis, o savìn che chê dal purcit e jere dal sigûr la preferide. La bevande plui doprade dai Celts e jere il vin, bevût sclet o slungjât cu la aghe.
IL PERIODI DAI ROMANS_ Daspò vê fondât Aquilee (181 prin di Crist), la colonizazion romane e à puartât une vore di cambiaments in cetancj setôrs de vite furlane e di conseguence ancje te alimentazion, che si le pues dividi in cinc periodis fondamentâi.
– Il periodi des origjinis, rustic e vegjetarian, leât a un grant consum di jerbis, pomis salvadiis, gruessam, ma ancje ûfs e formadi. Un mangjâ carateristic di chest periodi e je la puls, une polente mole di spelte o di vuardi, insavoride cun cevole e puar.
– Il periodi des influencis, cuant che – daspò vê slargjât i siei confins -, i romans a introdusin il vueli di ulive e lis primis lavorazions pe conservazion dal pes e de cjar (cuntune preference particolâr pal purcit). Propit i romans a àn tacât par prins a stagjonâ il persut che cumò a nivel gastronomic al è une des ecelencis furlanis.
– Il periodi des concuistis a Soreli jevât, cuant che Aquilee e devente un dai plui grancj centris di distribuzion di marcjanziis come pomis e speziis. Tipichis di chest periodi a son lis ricetis che o cjatìn ancjemò su lis nestris taulis, tant che il “dulcia domestica ex melle” (une antighe version des sopis indoradis), la “tyropatina” (un dolç che i somee ae rosade), lis “rapas ut diu serventur” (une preparazion simil ae broade), e dôs pitancis cuasi compagnis ae polente pastiçade.
– Il periodi des crisis, cuant che l’imperi al tache il so decadiment e la int e lasse stâ i liùms e e viôt la cjar tant che une concuiste sociâl.
– Il periodi di transizion, caraterizât dal trionf dal cristianisim e dal inizi des invasions barbarichis che a puartin ae colade dal Imperi roman di Ocident e al tacâ de Ete di Mieç.
DILUNC LA ETE DI MIEÇ_ La religjon di Crist e puarte un gnûf simbolisim ai aliments: la aghe e devente un element di purificazion, il vin il sanc di Crist, il pan la eucarestie e il pes al rapresente prime il Crist e daspò il cristian (o il fedêl). Il pes, simbul di fedeltât, al rive come pitance cuasi cence variazions fin in dì di vuê. In chest sens, un plat simbul de alimentazion furlane al è il boreto alla graisana, caraterizât de mancjance di pomodoros e pe presince di pevar bondant, testemoneance dai leams jenfri Grau e Bisanzi.
Il formâsi di une tipologjie di alimentazion miste classiche e barbariche, al puarte a un cambiament radicâl tai sistemis di cuei: la cusine des popolazion nordichis, basade suntun gran consum di cjar e di liùms, si cuei une vore svelte, juste il contrari des lungjis cuetis romanis. Nol è duncje par dibant che te cusine lis sopis e lis mignestris a vedin un puest di prin plan. Par fâlis, bastave dome un pocje di aghe e un cualsisedi ingredient par dâ savôr (…ognidun al doprave ce che al veve) e in plui a jemplavin ben il stomi (la jote, la panade, il pilot, la aghe brusade, il brût brusât, la sope di vin, la sope di scuete, la sope di cais, e vie indevant). Chei che a podevin permetisi di vê il purcit (che la sô cjar e jere un ingredient fondamentâl te cusine de Ete di Mieç), a insioravin lis mignestris cun crodie, muset, luianie e ardiel che a jerin tal stes timp ingredient principâl e cuince.
LA DOMINAZION DI VIGNESIE_ Il periodi dai Venits in Friûl al è dificil. Cjaristiis e fam a puartin a une disparitât grandonone jenfri lis taulis dai puars e chês dai siôrs. Il gruessam al devente fondamentâl pe sorevivence e il pan si lu rimplace cun polentis e sopis. Ma dilunc il periodi dal guvier di Vignesie, la alimentazion e cambie in maniere radicâl cu la scuvierte des Americhis e il rivâ di gnûfs prodots come la blave (che e varès disfamât i contadins), la patate (che e deventarà impuartantone te alimentazion de Cjargne e di dut il Friûl), il cacau, il pomodoro e il dindi.
La lavorazion dal lat e dai siei derivâts e je fondamentâl par combati li strentis dai ultins agns di dominazion venite; dal lat si produsin formadis, ven a stâi il Montâs, il formadi frant, il formadi salât, la scuete e il frico, simbul e glorie de gastronomie furlane.
DAL 1800 AL DÌ DI VUÊ_ La gran part de popolazion contadine e vîf un drame alimentâr che al à pôcs precedents te storie. Si va indenant a mangjâ prodots essenzialmentri puars. Unics moments di lus a jerin lis fiestis di caratar religjôs li che si preparavin dolçs (la gubane, il presnitz, la putizza, il strucul, lis fuiacis, lis favis, la pinze e il pan cu la ue) o cuant che, jenfri Dicembar e Fevrâr, si copave il purcit.
Il las de dominazion austrongjariche, no cate il timp curt che le caraterize, al è cetant fuart e decisîf tal meti il so acent su la cusine furlane.
Cheste situazion si sprolungje fin daspò de vueris dal secul passât, cuant che il miracul economic al torne a rivoluzionâ inevitabilmentri i ûs alimentârs de Patrie.
Riassumi la ricjece e la complessitât de nestre cusine al è dificil in pocjis riis, ma la finalitât di chest articul e je chê incuriosî, fevelant des lidrîs de gastronomie furlane: a voaltris, o a altris numars de Patrie, il compit di aprofondî.
Sandri Olivetto, Gabriele Pressacco *
* Diplome di cusinîr e di tecnic des ativitâts alberghieris.Laureât in Lenghis e leteraturis forestis te Universitât dal Friûl, cu la tesi in Lenghe e Leterature furlane “La alimentazionfurlane inte storie, inte societât e tai documents leteraris”.Vuê al è responsabil dai sportei pe Lenghe e Culture furlane tai Comuns di Sant Martin al Tiliment e di Voleson
SPECIÂL. La storie de alimentazion in Friûl............
La cusine furlane, o podìn dal sigûr considerâle une crosere di savôrs e di odôrs fîs di une storie che, dilunc i secui, e à vût une vore di influencis che a àn lassât un segn indelebil (Celts, Romans, Uns, Langobarts, Turcs, Austriacs, Francês e Cosacs); une tipologjie di cusine che e reste une des ultimis poiis de vere identitât popolâr.


text:
The Handke Project. Or, justice for Peter’s stupidities
Jeton Neziraj
Dulà finissie la libertât de art e di dulà scomencial la dibisugne di jessi politichementri corets inte creazion artistiche? Podìno fâ art cence jessi insensibii? The Handke Project al met adun sîs atôrs di Cossovo, Serbie, Bosgne e Erzegovine, Italie e Gjermanie par frontâ, cu la juste distance, anzit cu la juste dose di ironie, la figure discutibile di Peter Handke: scritôr e poete, premi Nobel pe leterature tal 2019, ma ancje sostignidôr di Milosevic e negazionist dai crimins fats inte ex Jugoslavie intai agns ’90. Isal duncje pussibil separâ la opare dal artist? La cuistion e je cjalde e dibatude. Intant, Handke e i siei sostignidôrs europeans a continuin a movisi in libertât, ancje parsore des vot mil tombis des vitimis di Srebrenica. Forsit parcè che, al dîs Eric Gordy, Handke al è kitsch! Ma ancje un premi Nobel par lui al è kitsch. Ancje i sostignidôrs di Handke a son kitsch. In definitive, ancje la stesse ipocrisie europeane e je kitsch.
Prime nazionâl
Spetacul par inglês cun soretitui par talian
autôr Jeton Neziraj
dramaturg Biljana Srbljanovic
colaboradôr artistiche Alida Bremer
senografie Marija Kalabic
costums Blagoj Micevski
dissen des lûs Yann Perregaux
sun Leonardo Rubboli, Tempo Reale
diretôr di produzion Aurela Kadriu
assistente ae produzion Flaka Rrustemi
assistente ae regjie Sovran Ndrecaj
cun
Arben Bajraktaraj (FR)
Adrian Morina (RKS)
Ejla Bavćić (BiH)
Klaus Martini (IT)
Verona Koxha (RKS)
Anja Drljevic (MNE)
coproduzion Qendra Multimedia, Teatro della Pergola – Firenze, Mittelfest2022


text:
Afrani
Luci Afrani (par latin Lucius Afranius; secunde metât dal II secul p.d.C.) fo un poete roman antîc.
La opare[cambie | modifiche il codiç]
De sô vite savìn pôc, ma o savìn che al scriveve comediis ambientadis tal mont roman, vadì cussì clamadis togadis, tun slambri che nol si butave plui fûr comediis, soredut chês togadis, tant par ridi, ma par meti in sene la vite cuotidiane cun cortesanie (la comedie plui antighe jere invezit dute slavrade e par nuie gentîl): Afrani è il simbul di chest stîl, che al è un prodot de rivoluzion culturâl che a veve puartât a Rome la influence di jevât. Caminave par un troi che i vevin viert Terenzi e, in Grecie, Menandri.
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Afrànio, Lucio, treccani.it


text:
Informazions utilis pal ricovar
Conseis su ce puartâ cun se al va indenant
Tipologjiis di ricovar
I gjenars di ricovar ufierts al citadin al va indenant
Dimission
Lis modalitâts di dimission dal pazient al va indenant
Oraris di visite ai degjents
I oraris di visite ai degjents, dividûts par sedis e par unitâts operativis al va indenant
Domande copie cartelis clinichis
Dutis lis informazions su la domande de copie des cartelis clinichis al va indenant
Informative firme digjitâl
Cjârs Citadins, o desiderìn informarUs che al va indenant


text:
Lis armis dal predi01 di Zenâr 2004
Dopo lis promessis di bons. Qualizza di trasparence sui pecjâts dai predis, o soi restât di no cjatâ sul setemanâl diocesan une rie suntun fat sunsurôs che lu à savût dut il Friûl e che la int lu ten aments plui des predicjis.
O stoi fevelant de sorprese dai muradôrs che, lavorant tun apartament lassât di don Ascanio De Luca, fra i fondatôrs e i protagoniscj de resistence osovane, a an cjatât un arsenâl funzionant di armis e munizions. Si trate duncje di robe di mieç secul indaûr, tignude cont e metude vie. Parcè? Par difindisi o difindinus di cui?
Aromai dome lis animis plui candidis a puedin spietâsi che, tai segrets des cjasis dai predis, a saltin fûr dome breviaris o libris di devozion. Che par altri nol covente platâju. O vin di rassegnâsi che i predis a an intîr il pês de umanitât. E duncje si pò intivâsi in librets di bancje, trafics o magari gjornalats e robe che no va.
Ma lis armis a son la robe che propit no si varès di cjatâ. In nissune cjase e in chê di un predi mancul ancjemò. Parcè che sclope e cjaliç no si cumbinin par nuie e il predi al à dutis altris armis a sô disposizion, come il vanzeli, i sacraments e la gracie, par combati il nemì. Che nol è il stes dal stât o dai partîts o des realtâts di chest mont. Nol è nancje une persone o une categorie concrete, ma il mâl e il princip dal scûr.
No feveli di cheste brute storie par judicâ o condanâ la memorie dal predi partigjan. No condani nissun, che and ai avonde dai miei pecjâts. O feveli parcè che si trate di un predi e tal mâl nissun vuadagne e la puce e infete ducj. Ancje se la cuistion mi à interessât par altris resons.
Il probleme dal rapuart fra glesie e vuere, fra predis e esercit, fra teologjie e politiche al jere sclopât dal 1990, cu la Gladio e la O. In chê ocasion o vevi invidât a un sclariment fra la fedeltât a la glesie e la fedeltât a la patrie, fra glesie e partît, fra glesie e minorancis furlane e slovene, penalizadis in maniere intolerabil cu la scuse dal anticomunisim, une ombrene che e taponave dut.
Certs predis a an volût pensâ a une voe di proces public e ancje il vescul, cun buine intenzion ma cuntune sielte sbalgjade, al à distrigade la cuistion cuntune difese aprioristiche de onorabilitât dai siei predis. Ma la cuistion e je restade interie. Di sclarîle une volte par simpri.
O torni a domandâ cun umiltât e cun fuarce che i protagoniscj di chê stagjon tremende a fasin la lôr testemoneance di credits e di eventuâi debits. Che la glesie furlane e fasi un bon esam di cussience sui siei rapuarts cui partîts e sui dams di un anticomunisim esasperât e stupit, che nus à slontanade la puare int e nus à impeolâts in pastiei e compromès che e sarà lungje di purgâju.
Cui risultâts che o vin sot i vôi, al ven di domandâsi, come don Milani, se forsit no nus varès zovât di plui la persecuzion e la puaretât impen des armis dal podê che no puedin jessi lis armis de glesie. E che si volti pagjine tal rapuart fra glesie e minorancis. Ce che nol à stât fat si pò simpri fâlu. Locasion e je pronte: i vincj agns de semblee dai predis. Il puest ancje: il domo di Vençon, là che al è stât copât il gno plevan e santul di batisim bons. Faustin Lucardi. Lui e tancj altris predis a an fate la vuere murint disarmâts come agnei sacrificâi. E il lôr non al è segnât tal libri de Vite e tal cûr de int.


text:
La nestre produzion e je otime, ma in regjon
e mancje une industrie pe prime lavorazion,
al dîs Cucchini, president
de Federazion regjonâl povocultôrs
Dai 7.500 etars di povoladis talianis certificadis daûr dai standards de Gjestion Forestâl des Plantisions (Gsp), 4.200 a son plantâts e coltivâts in Friûl-VJ (il 56%). Un primât assolût, erêt dal 2006, cuant che – ae avanvuardie in Italie – la regjon e à otignût la prime certificazion inte culture dal pôl. Numars e considerazions aprofondidis in ocasion des celebrazions dal Pefc Italia (il scheme di certificazion forestâl plui slargjât tal mont) pal so 20m complean che al à volût celebrâ tal viert cuntune serie di visitis tecnichis e cognossitivis che, pal Friûl-VJ, a àn tocjât propit lis povoladis certificadis. Aes visitis e à partecipât ancje Maria Cristina D’Orlando, vice presidente di Pefc Italia che e à sotlineât cemût che la Regjon Friûl-VJ e sedi stade tra i socis fondadôrs de Associazion Pefc Italia che, intal 2001, e à permetût la introduzion inte Penisule dal sisteme internazionâl di certificazion Pefc de Gsp.
◆ «La nestre Regjon e à crodût simpri, come nô, inte certificazion di sostignibilitât – al à dit Marco Cucchini, president de Federazion regjonâl dai povocultôrs dal F-VJ, in rapresentance dai cirche 300 socis –. E la sostignibilitât e je deventade il pont centrâl di aplicâ intal implant e inte culture des povoladis, ancje doprant lis sovenzions dal Psr. Graciis ancje ae reperibilitât di filiere, la povoculture regjonâl certificade e je passade, in 15 agns, di pôc plui di 1.000 etars ai atuâi 4.200: dute la produzion dal Friûl-VJ».
◆ «La plui part des povoladis regjonâls e je certificade e verificade daûr dal scheme di Pefc Italia – e zonte D’Orlando –. Un scheme in inzornament continui che al bute un voli aes esigjencis dai puartadôrs di interès e un altri aes gnovis diretivis europeanis contignudis intal Green Deal. Dopo tancj agns di sperimentazion, par esempli, a son daûr a testâ e a introdusi ben planc i gnûfs clons (une ventine) che a resistin al aiar (in graciis di un disvilup plui grant dal aparât radicâl e di plui flessibilitât dal fust), aes fitopatiis (MSA) e, duncje, di podê coltivâ cence il jutori dal za limitât numar di prodots chimics doprâts cumò».
◆ «Nassude tant che ativitât produtive al servizi des cjarteris – al conclût Cucchini – vuê la povoculture e je rivalutade in graciis de cuantitât enorme di anidride carboniche assorbide (fin a 25 toneladis al an par etar) e e siervìs soredut la industrie de prime lavorazion dal setôr len -mobilie (compensât). Il pôl furlan al è tant domandât (cualchidun al dîs che al è il miôr tal mont) stant che il so len al à un biel colôr blanc e al è une vore lizêr. Magari cussì no, però, o segnalìn che la filiere de trasformazion e je sbelançade a nestri disfavôr, stant che no son industriis di prime trasformazion operativis sul teritori regjonâl». ❚
La culture sostignibile dal pôl: Friûl-VJ prin in ItalieAdriano Del Fabro – diretôr dal bimestrâl “SoleVerde”
La nestre produzion e je otime, ma in regjon


text:
Otiche
La otiche e je che part de fisiche ch’e studie la lûs, ven a stâi ducj i fenomens su la emission, la propagazion e la rilevazion des radiazions dal spetri visibil.
La otiche si divît in diviers rams tant che la otiche gjeometriche, che ondulatorie e che eletromagnetiche.
La otiche gjeometriche[cambie | modifiche il codiç]
E je chê che e studie lis lints e i spiei e in gjenerâl cemût che la lûs e passe e si divît cuant che e passe dai materiâi trasparents o opacs. A la sô fonde e je la idee che la lûs si movedi in linie drete, e ancje se chest no al è propit vêr al rive a spiegâ avonde ben une vore di fenomenis otics.
La otiche ondulatorie[cambie | modifiche il codiç]
E si fonde su la ipotesi che la lûs e vedi une propagazion in ondis trasversâls. I rais de lûs a saressin lis liniis perpendicolârs a lis superficiis des ondis. Si rive cussì a spiegâ ducj i fenomens di difrazion, di interference e di polarizazion che la lûs e pues pandi.
La otiche eletromagnetiche[cambie | modifiche il codiç]
E si fonde su la spiegazion de lûs tant che des ondis eletromagnetichis.
La otiche te vite di ogni dì[cambie | modifiche il codiç]
Tancj a son i fenomens otics plui o mancul particulârs che a si puedin cjatâ te vite di ogni dì si pensi par esempli al arc di Sant Marc, ai miraçs o a la aurore boreâl. I spiei e lis lints a si doprin di centenârs di agns. Par finî visìnsi che tantis a son lis personis che a doprin i ocjâi o lis lints a contat par rivâ a viodi ben.


text:
Tierce tape: Cormons - Madone di Mont
Home Trois Troi Furlan Tierce tape
descrizion
La tierce tape Cormons – Madone di Mont e à un disvilup di 26 chilometris e mieç, dopo pôcs chilometris fats in plan fin al paîs di Vencò, si procêt dilunc des stradis blancjis des culinis dolcis dal Cuei, passant i paîs di Lonzan, Scriò e Mernic, par rivâ a Albane di dulà che si va indevant pal troi 748.
Par rivâ, dopo un lunc toc di rive sù intai boscs verts di Sant Pieri di Cjaçà, al santuari di Madone di Mont a cuote 618 metris.
Di Breçan al è pussibil modificâ l’itinerari: fasint vot chilometris in plui si pues visitâ la abazie Medievâl di Rosacis.
località attraversate:
Notiziis utilis
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Masaruelis
Home Trois Troi Furlan Cuarte tape Masaruelis
Castelmonte - Masarolis
Località attraversate
Masaruelis al è un paisut di plui o mancul 150 abitants a 660 m.s.l.m. cenglât a Est, Nord e Ovest di monts intant che a Sud si vierç suntun panorame magnific viers la val di dulà che, intes zornadis plui claris, si rive a viodi il mâr.
Steme comunâl
di Toreàn
Castelmonte - Masarolis
Località attraversate
Steme comunâl
di Toreàn
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Cui ise Nicola Sturgeon, la gnove leader dal SNP buine di cjapâ sù la ereditât pesante come chê di vignî dopo di Alex Salmond, il leader che al à rivât a puartâ la Scozie al referendum pe indipendence, e rivâ a vê intun an risultâts miôr di lui?
ANTI-TATCHER
Nassude intal 1970 intune citadine industriâl dal distret dal açâl, di zovine e à podût viodi l’efiet de crisi dal setôr cu la esplosion de disocupazion in gracie des politichis de Tatcher. E al è propit chest che, a 16 agns, le puarte al impegn politic, cuant che e sune il campanel de cjase di un ativist dal SNP disintji “Puedio dâ une man?”. Ancje timp dopo, e declararà che la Tatcher al è stât il sburt pal so impegn: “La Tatcher e rapresente dut chel che o odei in politiche”. Lis dôs feminis a àn però ancje cualchi trat in comun: Sturgeon e je une persone dal caratar ruspi, preparade, di comunicazion sclete e cence fotis: maridade cuntun altri leader dal partît, Peter Murrell, cence fîs, la sô vite e somee dedicade dome al partît, tant che i gjornaliscj no cjatin nuie ce dî di jê al di là de ativitât politiche. Cu la Tatcher e à ancje in comun la opinion che “Jo no ai par fuarce chê di plasê a ducj”. Par chel che al rivuarde il “look”, invezit, e somee vê in comun sartôr e piruchîr cun la Merkel.
“UNDERSTATEMENT”
Al inizi, in Scozie a vevin pôre che la sô intransigjence, a pet dal plui “empatic” Salmond, e varès frenât il SNP, ma probabilmentri il so “understatement” al jere chel che al coventave intun moment politic schizofrenic: grande esaltazion par jessi rivâts al referendum cun biei risultâts, ma delusion par vêlu pierdût. Sturgeon e je rivade a fâ di chescj sintiments une sintesi buine di puartâ a un risultât mai vût prime e nancje imagjinât.
Un esempli dal so caratar si lu à vût ae Conference de Vierte dal SNP a Glasgow, ai 28 di Març: denant di une grande platee di 3.000 sostignidôrs entusiascj, cuant che e je montade su la sente e la int e à tacât a bati lis mans e à dit “Ce spetacul!”, che in Scozie e je plui une espression di disaprovazion che no di maravee.
LA PRIME FEMINE
Cun dut che e sedi la prime femine ae vuide dal Scottish National Party, la sô sucession a Alex Salmond no je stade une sorprese: i doi a àn vude une colaborazion salde fin dal 2004, cuant che Sturgeon e à rinunziât ae sô candidature tant che leader dal partît par poiâ chê di Salmond cuintri de sô amie Roseanna Cunningham, poiade dal ex leader SNP John Swinney. In chê ocasion, la Sturgeon e dimostrà caratar, sveltece di decision, cjapade in 24 oris, e – daûr dai judizis dai gjornaliscj – capacitât di “zuiâ sporc” se al covente.
LIS IDEIS
Par chel che al inten lis sôs ideis politichis, si considere une socialdemocratiche, convinte che e coventi plui ecuitât sociâl, ma ancje che no esist pussibilitât di ecuitât sociâl cence disvilup economic, che al permet di destinâ bêçs a di chel cantin. Cun di fat, te sô idee di indipendence plui che meti l’acent sul discors identitari, si dîs convinte che la Scozie e à di jessi bessole par miorâ lis sôs cundizions economichis. In cheste femine, dut al somee fevelâ di scletece e concretece. Si fâs par mût di dî: se si ves di vierzi il “Premi Maqôr Rusticitas” ai forescj, Nicola Surgeon e podarès jessi une candidade ideâl… ❚
Radeschi e Dree Venier
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Lonzan: pelegrins li de gleseute
Home Trois Troi Furlan Tierce tape Lonzan Foto 3
Cormons - Castelmonte
Località attraversate
Prime di lâ indevant cul itinerari si scuen fermâsi un moment su la piçule alture dulà che e je la gleseute di Sant Jacum, un dai edificis plui antîcs di Dolegne.
Steme comunâl
di Dolegne dal Cuei
Cormons - Castelmonte
Località attraversate
Steme comunâl
di Dolegne dal Cuei
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Il 3 di Mai si son tignudis in Scozie lis tiercis elezions pal Parlament creât tal an 1999. Tal stes dì a son stadis ancje lis elezions locâi.
Argoment pui discutût vie pe campagne eletorâl: plui autonomie pal parlament locâl, ma ancje salût, educazion, riforme dal sisteme tributari, e la vuere in Irak.
Il risultât di cheste tornade eletorâl al à viodût un cambiament significatîf tal senari politic scozês: il partît nazionalist (clamât par inglês Scottish National Party e par gaelic Pàrtaidh Nàiseanta na h-Alba) al à vuadagnât 47 seçs su 129, un seç in plui di chei vinçûts dal partît laburist che pe prime volte in 50 agns al à pierdût la maiorance. 17 seçs a son lâts ai conservadôrs, partît vuidât di David Cameron, 16 ai liberâi democratics, 2 ai verts e un ae indipendente Margo MacDonald. Il partît socialist scozês (Scottish Socialist Party) e il Scottish Senior Citizens Unity Party (une specie di partît dai pensionâts), che a vevin vuadagnât seçs tes elezions dal 2003 e il gnûf partît Solidarity (fondât tal 2006 dal socialist Tommy Sheridan) a àn pierdût ducj i sîs seçs in chestis elezions.
Alex Salmond, leader dal Scottish National Party, al à declarât “La Scozie e je cambiade, in miôr e par simpri”.
Il 16 di Mai Salmond al e stât nomenât gnûf prin ministri de Scozie, daûr dal risultât eletorâl: di fat, l’esecutîf scozês al è nomenât in mût diret dal Parlament e al va daûr de maiorance parlamentâr. In chest câs però si trate di un guvier di minorance, parcè che il partît di Salmond nol à une maiorance indipendente e al varà duncje bisugne di une coalizion plui largje par podê governâ. Salmond tal stes timp al e stât elezût prin ministri in gracie di un acuardi di cooperazion, firmât cun doi parlamentârs dai Verts. La sielte di une coalizion plui largje e varès di colâ sul partît liberâl democratic, ma fin cumò no si è rivâts a un acuardi par vie di une divergjence di opinions che e viôt i liberâi democratics contraris a un dai principis fondamentâi che a son ae fonde de vitorie dal Scottish National Party: promovi jenfri il 2010 un referendum su la indipendence de Scozie dal Ream Unît e tornâ a une situazion aministrative come che che e jere prime dal 1707, an de firme dal Act of Union, che al veve unît il ream di Scozie cun chel de Ingletiere, sot de corone inglese.
Il partît di Salmond al à a vuê cinc ministeris tal esecutîf: finance, salût, educazion, justizie e ambient.
Il Scottish National Party, fondât tal 1934, al è stât fin dal 1999, an de devolution, il principâl opositôr politic de coalizion tra il partît laburist e chel liberâl democratic. La base politiche dal partît e je part di un contest sociâl democratic di stamp european, cun principis di base che a smirin al disarmi nucleâr, ae tassazion progressive, ae ridistribuzion de ricjece tra lis classis sociâls, ae educazion di base gratuite par ducj, ae lote ae puaretât e a une posizion contrarie ae NATO. Ma soredut si fonde sul impegn a fâ deventâ la Scozie un stât indipendent tal contest de Union Europeane e dal Commonwealth of Nations (la associazion formade di 53 ex coloniis inglesis).
Chiara Segrado
––––––––––––––––––––––––––––––––––––––––––
La storie de gnove indipendence scozese
Tal lontan 1707, la Scozie e jere un stât indipendent, che al fo unît ae Gran Bretagne in gracie di un tratât clamât Act of Union e par 300 agns, fin ai nestris dîs, e je stade part dal Ream Unît. Chest nol à dal sigûr flapît la identitât scozese: la lenghe e lis tradizions a son vivudis tai secui, cussì come il kilt, la cotule doprade dai oms, il tiessût di tartan e il sun de cuarnamuse. Ta chei agns al semeave prevalê in Scozie un moviment unionist, supuartât di grancj scritôrs come Sir Walter Scott, autôr di un dai plui grancj romançs de storie de leterature inglese, Ivanhoe. Ma te metât dal 1800 a scomençarin a vignî fûr moviments a favôr de autonomie come l’Home Rule, ancje se i rûts moviments indipendentiscj a forin dismenteâts fin al 1920. La idee autonomiste, supuartade dal partît conservadôr e di chel liberâl, elaborade fin dal 1853 e presentade al parlament di Westminster tal 1913, e fo lassade colâ par vie che e tacà la Grande Vuere. Dome tal 1974, il partît scozês al à scomençât a vê pui seçs (e duncje podê) tal parlament inglês, e al puartà indenant cui plui fuarce lis ideis indipendentistis. Tal 1997, il 75% dai Scozês al a sielzût la vie de devolution par mieç di un referendum, e midiant il Scotland Act il guvier di Londre al à di fat creât il parlament scozês, cun podê decisionâl cuasi totâl su lis cuestions domestichis. Lis primis elezions dal parlament scozês a son stadis tal 1999, pe prime volte dopo dal lontan 1707. Donald Dewar al fo elezût tal 1999 prin ministri pe coalizion laburiste e liberâl democratiche, intant che il partît nazionâl scozês al deventave il prin partît di oposizion. Par tancj di lôr, chest al jere il prin pas viers la rivendicazion de autonomie e la indipendence de Scozie. Un moviment, chel che al smire ae autonomie scozese, che al à mobilitât ancje un non cognossût tant che chel di Sean Connery, atôr famôs in dut in mont pe sô interpretazion di 007, nomenât “Sir” di bande de regjine Elisabete. Connery si è di fat presentât ae inaugurazion dal canâl televisîf dal Scottish National Party, un canâl che al trasmetarà vie Internet. “Insieme o podìn vierzi la puarte a un gnûf periodi di otimisim e di progrès par ducj” al a declarât Connery; “Il Scottish National Party al è il partît de Scozie e al à lis ideis justis par meti in vore cambiaments positîfs pe Scozie”. Chê che par 300 agns e je semeade une ideologjie lontane dal jessi concrete, cu lis elezions dal Mai passât si dimostre simpri di plui une realtât a puartade di man.


text:
Granduche Henri di Lussemburc
Henri di Lussemburc, par lunc Henri Albert Gabriel Félix Marie Guillaume in francês, (Betzdorf, 16 Avrîl 1955), al è il granduche di Lussemburc, dall'abdicazion dal pari Zuan il 7 Otubar 2000. Henri al à il tratament di Sô Altece Reâl e cun il titul di Granduche di Lussemburc al è ancje Duche di Nassau, Cont Palatin dal Ren, Cont di Sayn, Königstein, Katzenelnbogen e Diez, Viscont di Hammerstein, Siôr di Mahlberg, Wiesbaden, Idstein, Merenberg, Limburg e Eppstein.
Biografie[cambie | modifiche il codiç]
Il granduche Henri al è nassût a Betzdorf in Lussemburc. Al è il secont fi, prin masculin, dal granduche Giovanni e de granduchessa Giuseppine Carlotte, nassude principesse dal Belgjo. Il so padrin di batisim al fô il barbe re Albert II dal Belgjo e madrine la agne, principesse Marie Gabriella di Lussemburc. Oltri al lussemburghês, il granduche al fevele il francês, l'inglès e il todesc. Dopo vê conseguît il diplome in France tal 1974, al à frequentât l'Universitât di Ginevre, dulà che tal 1980 si è laureât in scienciis politichis. Tal esercit lussemburghês al à otignût il grat di Gjenerâl e al à il comant nominâl des fuarcis di tiere. In tal mieç dai studis a Gjinevre al à incontrât la sô future femine, Maria Teresa Mestre y Batista, nassude a Marianao, Cube, il 22 Març 1956. Il lôr matrimoni al è stât celebrât il 14 Fevrâr 1981. Henri al è deventât granduche del Lussemburc il 7 Otubar 2000, daspò de abdicazion dal pari, il granduche Zuan.


text:
Novembar 2022 – L’EDITORIÂL. Jù lis mans dal Tiliment / (L)INT AUTONOMISTE. Ae Cort dai Conts, se la Rai e va indenant a cjolinus vie / PAGJINE 2 – A TORZEON PAL FRIÛL. Il Prin dal An celtic al torne a vivi inte Not dalis Muars / INT DI CJARGNE. “La gallinella saggia” che a Cjavaç e insegne a produsi e a mangjâ ben / PAGJINE 3 – INTERVISTE. Numb il cjan scjaladôr (e il so paron Thomas) | FOCUS. Record: i cjans plui vecjos / PAGJINE 4 – AMBIENT E NATURE. Bisugna stâ atents a asfaltâ lis stradis / PAGJINE 5 – FURLANS FÛR DAL ORDENARI. Muart e vite peadis tal destin di Carlo Michelstaedter | Al fo precursôr dai moments plui alts de filosofie europeane dal Nûfcent / PAGJINE 6 – IL PROGJET. Vite gnove pai filmâts dal font Pellis-Ciceri / LIS NESTRIS PUBLICAZIONS. Navarria e Floramo su “La machine dal timp” / PAGJINE 7 – MUSICHE. Suns Europe 2022, ai 25 e ai 26 di Novembar la seconde part dal festival a Udin e a Gurize / MUSICHE. Suns Europe: viertis lis prevenditis pal concierton! / PAGJINE 8 – FRIÛL EUROPE. La vuere in Ucraine, la debilece de Europe e lis mobilitazions pe pâs in Corsiche e in Sardegne / AUSTRIE. Batisim intardât pai cence non! / SLOVENIE. Al salude Borut Pahor, il president dal dialic / PAGJINE 9 – SPORT… CHE TI TRAI. Pietro Corredig e Sonia Borghese: une vite di pignatis a scufiots | Dôi trofeus intun colp / PAGJINE 10 – SPETACUI. Teatri Stabil Furlan / PIRULIS DI MUSICHE. I Concierts di Sant Martin in Cjargne ae vincjesime edizion / PAGJINE 11 – FONDAZIONE FRIULI. Friuli Storia, il leam tra gjenerazions al passe “De tiere al plat” / ART TAL TAC. L Y R A, in memorie di Pier Paolo Pasolini / LIBRIS SIMPRI BOGNS. Emilio Nardini, Par vivi, Udin, 1921 / PAGJINE 12 – PASOLINI – CJANT E DISCJANT. La critiche ae masse, “un cuarpat cence cjâf ” pront a vendi la sô libertât / DISCJANT. Letare ai pasolinians ||
*** I articui a saran disponibii sul sît in Zenâr. Par viodi chei altris contignûts par, abonaitsi.


text:
Emma Gustafson, zovine cjantautore
italo-americane
nus presente i soi album
“Tantis oris o ai cjaminât, tantis personis o ai viodût. Tantis peraulis sbaliadis o ai dit, la mê lenghe e jere dificil di contignî. Tancj puescj dulà che o soi stade, tancj paîs che o ai viodût. Nol è altri che la ploie par lavâ i problemis di ogni vivent”.
◆ Cence nancje vê scoltade la cjançon, dome leìnt chest test poetic e malinconic o podìn percepî la melodie e la vôs di Emma Gustafson intant che e sune.
Nassude tra lis monts nevosis de Alaske tal 1994, Emma e je une zovine cjantautore che o vin l’onôr di vê in Friûl, e che si sta fasint cognossi in regjon e tal forest di cinc agns incà.
◆ Al atîf e à doi albums regjistrâts tal 2019, che a son une racuelte di ducj i siei componiments par inglês.
◆ Many an Hour, tradusût “Tantis oris” al è il titul dal prin album, che culì o vin ripuartât un toc dal test. Il secont album si clame Tales & Tunes from Towns & Hills Reviewed, o ben “Contis e suns di citâts e di culinis. Riviodût”. Dutis dôs lis racueltis a àn dentri dîs tocs, ducj par inglês.
◆ Tacant di frute, Emma e passe il timp a componi e a recitâ poesiis, a sunâ la ghitare e a bevi whisky di front des stue tai frêts de Alaske.
◆ A 12 agns, rivade in Friûl, dopo un viaç lunc in nâf sul Atlantic, si inamore de astrofisiche e de leterature inglese. O podìn dome imagjinâ cheste zovine Emma, cul cjâf tes stelis a componi sonets.
◆ Tal 2015 e ven introdusude ae Oasi Felice, il folk club di Udin, dulà che e scomence, fasint sintî al public la sô vôs e la sô ghitare. Cussì al tache il so percors musicâl, che in curt le puarte a esibîsi a la Girada e a fâ part dal Circolo Acustico.
◆ Pai studis e migre a Dublin, dulà che si specialize in leterature comparade tal antîc Trinity College. Culì e respire la atmosfere dal folk e des melodiis irlandesis, di indulà che e à simpri cjapade ispirazion. Si cjate spes a sunâ pes stradis e tai pubs straplens di Dublin, e si fâs cognossi di tancj, che ancjemò i stan daûr sui canâi social.
◆ A 23 agns e decît di tornâ a Udin, dulà che e insegne e e puarte ator lis sôs cjançons, acompagnade de ghitare acustiche e di tancj altris cjantautôrs che le cognossin e le presein pe bravure e pe spontaneitât.
◆ Emma e je simpri indenant cun gnovis colaborazions e concierts, dal vîf o in rêt. E propon diviers tocs dal so repertori par inglês ma ancje par talian. Ae fin dal Istât e à partecipât a Musica in Carnia, che o vês let tal articul de Patrie di Otubar.
◆ O podês comprâ i siei albums, in vendite su lis plateformis digjitâls come Spotify, e a Udin te Librarie Tarantola in vie Vittorio Veneto.
◆ Sierait i voi, scoltait Emma. O vignarês propietâts intun mont di poesiis, e si cjatarês a torzeonâ tra lis stelis cun malinconie. ❚
Une musiche folk par pierdisi tes stelisMoira Pezzetta
Emma Gustafson, zovine cjantautore


text:
Duilio al jere a stâ in vie Sclavons e al podeve lâ a cjatâ Nurine, che e viveve in vie Sabotin, dome dôs voltis par an. Une come ducj, dentri dal va e ven des processions, ven a stâi che tu vevis simpri di cjacarâ cun cualchidun e al jere simpri alc ce contâsi e bisugnave ancje tirâ fûr cinc minûts par lâ li dai parincj; chê altre zornade, destinade dome a lui, i jere colade tal mês di Fevrâr, ai vincj, par jessi precîs, inovâl smenteât, tra l’altri, di un bombardament merecan propite sul so borc. Par agns, lui, che al fos stât Fevrâr o un altri, il mês che i jere tocjât in sorte, no i jere interessât plui di masse, ma di cuant che e jere tornade Nurine, lis robis a jerin cambiadis. Lis gnots d’Unvier a duravin di plui, e no jessint un di chei che a patissin criùre, Duilio si ritignive une vore fortunât.
Ancje parcè che lui e Nurine, no jerin a stâ tal stes paîs. Jê, dopo che lui al veve cambiât residence, e jere lade a stâ cu la sûr plui viele, e culì e jere restade par agns, fintremai a vê plui grispis su la muse che cjavei sul cjâf. Sedi ce che al sedi, di cjase di un a chê di chel altri, a jerin – ancje taiant pes sdrucjis – cuasi siet chilometris, che a fâju a pît intune sole gnot, lânt e tornant, al è ce cori, e i vûl gjambe lungje e bon flât. Pal flât no jerin fastidis e tal so câs nancje pe gjambe, stant che Duilio al jere zovin, plui dongje ai vincj che ai trente, e in bande di chel al jere un di chei zovenats dut gnerf, che no rivin a stâ fers, e a fasin i scjalins doi par colp. Sì che duncje, in chei doi dîs dal an, pene che il clip dal soreli si sfantave tal scûr, lui al partive di buride, saltant i fossâi par lunc e lis machinis par straviers. Se a vessin podût viodilu, cori come un mat, al jere di ce spaurîsi. Meteit dongje ancje che al jere un mataran: i plaseve fermâsi a cucâ tai barcons cu la lûs impiade e cisicâ tes orelis di chei che al cjatave ator, a pît o in biciclete. Lâ a torzeon di gnot, insome, i plaseve. Da rest, nol podeve nancje pratindi che e fos Nurine a vignî a cjatâlu. E mighe parcè che no je creance a mandâ une femine ator di bessôle. Fossial par chel, nol sarès stât nissun fastidi, e ai 3 di Lui, la zornade che i jere tocjade a jê, e sarès lade di sigure a cjatâlu. Il probleme al jere un altri: pratindi che une nonute di novante e passe agns, ben poiâts sui vuès in forme di reumatics, e fasès ducj chei chilometris a pît… Ah dius! No sarès rivade nancje fûr dal puarton!
Chel di Nurine e Duilio, insome, al jere par scugnî un amôr intens, che si davuelzeve in pocjis oris, come intune flabe. I doi si sintavin su la bancjute, sot de pinesse grande, stant atents che no ju viodi nissun, e a fevelavin dilunc dute la gnot, tignintsi par man e contantsi di ce che al jere capitât in paîs o di cui che al jere vignût a stâ li di lôr.
«Ah, sâtu, al è rivât Flavio, il fi dai mulinârs!» al contave magari lui.
«Cjo mo! Za ormai? No varès mai dite… Al jere simpri atent a dut».
«O ai sintût dî che al è stât une vore sfortunât. Al steve lant a vore, si steve cjapant da dî cu la femine, par telefono, e nie, tic e tac e al è vignût a stâ ca di nô!»
«Ma pense tu. Cheste po mi splâs. Poben dài, almancul al à inmò buine salût, mica come me che o fâs fature parfin a jevâ sù di cheste bancjute!»
«Dài mo, dài mo, Rine, no sojo ca jo!»
E cussì, fra une cjacare e une altre, ni plui ni mancul di cuant che a jerin morôs, Duilio e Nurine, nuviçs dal ’38, e je vedue par plui di mieç secul, a scomencâ dal Fevrâr dal ’43 – a passavin la gnot. Daspò di chel, cuntune bussade cidine sul cerneli, lui le saludave. Jê si fermave ancjemò un pôc, sul puarton di fier di vie Sabotin, pene fûr Sclaunic, a spietâ il cricadì, e misurant il timp, par jessi sigure che Duilio al fos rivât a cjase sô, in vie Sclavons, tal cimitieri di Talmassons.
di Rafaêl Serafin


text:
Ducj i regjistris publics
Viodude combinade dai regjistris des cjamadis, eliminazions, protezions, blocs e azions dai sysops. Tu puedis strenzi la viodude sielzint un gjenar di regjistri, un non utent o la vôs che ti interesse.
- 18 di Nov 2022 a lis 11:28 Tocaibon Discussion contribûts al à cancelât la pagjine Van News (vandalisim)
- 16 di Nov 2022 a lis 15:15 Tocaibon Discussion contribûts al à cancelât la pagjine Xoferio (vandalisim)
- 14 di Nov 2022 a lis 21:15 Tocaibon Discussion contribûts al à cancelât la pagjine Tūtohi Hōneatanga Ohorere (vandalisim)
- 13 di Nov 2022 a lis 18:06 Tocaibon Discussion contribûts al à cancelât la pagjine Hoko Huinga Moe (vandalisim)
- 13 di Nov 2022 a lis 18:05 Tocaibon Discussion contribûts al à cancelât la pagjine Azizemrebabayiğit (vandalisim)
- 10 di Nov 2022 a lis 15:36 Tocaibon Discussion contribûts al à cancelât la pagjine Hokona Hue Wahine (vandalisim)
- 7 di Nov 2022 a lis 16:17 Tocaibon Discussion contribûts al à cancelât la pagjine Rongonui Hākinakina (vandalisim)
- 3 di Nov 2022 a lis 16:09 Tocaibon Discussion contribûts al à cancelât la pagjine Discussion:France (il contignût al jere: 'Si' (e al veve contribuît dome 'Naomrf f'))
- 1 di Nov 2022 a lis 23:16 Tocaibon Discussion contribûts al à cancelât la pagjine Istanbul paipa (vandalisim)
- 31 di Otu 2022 a lis 15:10 Tocaibon Discussion contribûts al à cancelât la pagjine Kuaha Villa (vandalisim)
- 31 di Otu 2022 a lis 15:09 Tocaibon Discussion contribûts al à cancelât la pagjine Tākuta Rerehua (vandalisim)
- 28 di Otu 2022 a lis 14:37 Tocaibon Discussion contribûts al à cancelât la pagjine Nusaybin (no enciclopedic)
- 25 di Otu 2022 a lis 13:56 Tocaibon Discussion contribûts al à cancelât la pagjine Hotel furniture (vandalisim)
- 21 di Otu 2022 a lis 11:33 Tocaibon Discussion contribûts al à cancelât la pagjine Rongo mai i Ingarangi (vandalisim)
- 19 di Otu 2022 a lis 15:40 Tocaibon Discussion contribûts al à cancelât la pagjine Rongo o Ingarangi (vandalisim)
- 19 di Otu 2022 a lis 15:40 Tocaibon Discussion contribûts al à cancelât la pagjine Discussion:Mertsit (vandalisim)
- 19 di Otu 2022 a lis 15:39 Tocaibon Discussion contribûts al à cancelât la pagjine Discussion:Mobisan (vandalisim)
- 17 di Otu 2022 a lis 14:12 Tocaibon Discussion contribûts al à cancelât la pagjine Hoko pubg uc (vandalisim)
- 12 di Otu 2022 a lis 15:22 Tocaibon Discussion contribûts al à cancelât la pagjine Nga korero hou (vandalisim)
- 5 di Otu 2022 a lis 18:35 Tocaibon Discussion contribûts al à cancelât la pagjine VERSAGE (vandalisim)
- 30 di Set 2022 a lis 15:23 Tocaibon Discussion contribûts al à cancelât la pagjine Iqos hikareti (vandalisim)
- 30 di Set 2022 a lis 15:22 Tocaibon Discussion contribûts al à cancelât la pagjine Iqos hikareti hiko (vandalisim)
- 24 di Set 2022 a lis 14:46 Tocaibon Discussion contribûts ha protetto Vladimir Putin [Cambie=Bloche i utents gnûfs e no regjistrâts] (scade il 24 di Otu 2022 alle 14:46 (UTC)) [Spostament=Bloche i utents gnûfs e no regjistrâts] (scade il 24 di Otu 2022 alle 14:46 (UTC)) (Vandalisims - la protezion par intant e je par un mês) (stor)
- 21 di Set 2022 a lis 14:16 Tocaibon Discussion contribûts al à cancelât la pagjine Te Whakawhanui Whanau Taketake (vandalisim)
- 6 di Set 2022 a lis 22:00 Tocaibon Discussion contribûts al à cancelât la pagjine Rehitatanga rangitahi (vandalisim)
- 6 di Set 2022 a lis 14:43 Tocaibon Discussion contribûts al à cancelât la pagjine Esa müzik (il contignût prime di disvuedâ al jere: '== esa müzik == {{Plak şirketi bilgi kutusu | ad = esa müzik | resim = küçükresim|alt=esa müzik logo| | resim boyutu = 2362x2362 px | resim arka planı = Beyaz | ana şirket = esa müzik | kurulma = {{Başlangıç tarihi|15 Kasım 2021}} | kurucu = Elmar Alizade | durum = Aktif | tarz = Genel | ülke = {{Bayrak|Türkiye}} | ye...')
- 6 di Set 2022 a lis 14:41 Tocaibon Discussion contribûts ha creato la pagina Discussion utent:Furlanat (Gnove pagjine: {{benvignût}})
- 1 di Set 2022 a lis 13:29 Tocaibon Discussion contribûts ha ripristinato la pagina Ana Mena (2 versioni)
- 1 di Set 2022 a lis 13:23 Tocaibon Discussion contribûts al à cancelât la pagjine Baran ablay (vandalisim)
- 28 di Avo 2022 a lis 22:35 Tocaibon Discussion contribûts al à cancelât la pagjine Model:Facebook (vandalisim)
- 28 di Avo 2022 a lis 22:34 Tocaibon Discussion contribûts ha bloccato Elmaralzde Discussion contribûts con una scadenza di 6 mês (creazion identitât blocade) (vandalisim)
- 28 di Avo 2022 a lis 22:33 Tocaibon Discussion contribûts al à cancelât la pagjine Discussion:Esa müzik (vandalisim)
- 26 di Avo 2022 a lis 10:49 Tocaibon Discussion contribûts al à cancelât la pagjine Google (no furlan)
- 26 di Avo 2022 a lis 10:49 Tocaibon Discussion contribûts al à cancelât la pagjine Google Search Console (no furlan)
- 26 di Avo 2022 a lis 10:46 Tocaibon Discussion contribûts al à cancelât la pagjine Kōrero ora (vandalisim)
- 24 di Avo 2022 a lis 10:57 Tocaibon Discussion contribûts al à cancelât la pagjine Roia myrtle (il contignût al jere: 'Ko te Roia a Mustafa Burkay Tunç hei Roia Mersin; he tirotiro i nga ture me nga whakatau a te kooti teitei e pa ana ki te keehi, ka whakahaere rangahau matawhānui mo te keehi, ka uru ki nga keehi ka tukuna ki te kaihoko, ka whakatuwhera i nga keehi rereke e ai ki nga tohungatanga, ka whakarongo ki nga kaiwhakaatu, ka whakahaere i nga rangahau e tika ana mo te whakatau. kia whakatauhia hei painga mo te kiritaki, me te whaka...' (e al veve contribuît dome '95.10.22.191'))
- 22 di Avo 2022 a lis 16:54 Tocaibon Discussion contribûts al à cancelât la pagjine Esx UmuT (no enciclopedic)
- 2 di Avo 2022 a lis 14:42 Tocaibon Discussion contribûts al à cancelât la pagjine Start a blog (vandalisim)
- 30 di Lui 2022 a lis 13:40 Tocaibon Discussion contribûts ha creato la pagina Discussion:Esx UmuT (No enciclopedic: gnove sezion) Etichetis: Nuovo argomento Sorgente
- 30 di Lui 2022 a lis 13:31 Tocaibon Discussion contribûts al à cancelât la pagjine Car care (vandalisim)
- 21 di Lui 2022 a lis 14:26 Tocaibon Discussion contribûts al à cancelât la pagjine Melik Güner (vandalisim)
- 21 di Lui 2022 a lis 14:21 Tocaibon Discussion contribûts al à cancelât la pagjine Taha Burak Özkan (vandalisim)
- 21 di Lui 2022 a lis 14:21 Tocaibon Discussion contribûts al à cancelât la pagjine Www.kenoorg.org (vandalisim)
- 21 di Lui 2022 a lis 14:21 Tocaibon Discussion contribûts al à cancelât la pagjine Melih Güner (vandalisim)
- 21 di Lui 2022 a lis 14:20 Tocaibon Discussion contribûts ha bloccato Dkinan Discussion contribûts con una scadenza di 1 an (creazion identitât blocade) (vandalisim)
- 17 di Jug 2022 a lis 13:51 Tocaibon Discussion contribûts al à cancelât la pagjine Model:Internet celebrity infobox (vandalisim)
- 17 di Jug 2022 a lis 13:51 Tocaibon Discussion contribûts al à cancelât la pagjine Doğan Canzz (vandalisim)
- 13 di Jug 2022 a lis 13:37 Tocaibon Discussion contribûts al à cancelât la pagjine Link building (vandalisim)
- 8 di Jug 2022 a lis 14:57 Tocaibon Discussion contribûts ha creato la pagina Discussion utent:Ame71 (Gnove pagjine: == Balon tal Friûl == Mandi, par cuestions di timp jo o fâs une ativitât di control ma no stoi plui viodint dal progjet dal pont di viste tecnic. Al è un grum di timp che no trafichi plui cui template, tu varessìs di provâ a domandâ su le Wikipedia taliane ma no sai dîti a cui. --~~~~)
- 7 di Jug 2022 a lis 21:00 Tocaibon Discussion contribûts al à cancelât la pagjine Vomris (vandalisim)


text:
Mi àn domandât ce che o pensi, tant che autonomist furlan, de insistence in chescj dîs di cierts esponents politics che, te nestre Regjon e in Italie, se cjapin di brut cui imigrâts extracomunitaris, clandestins e no, par dineâur lis curis dai miedis, par imponi tassis sul permès di restâ in Italie a vore, o dipuesits particolârs par vierzi la partide IVZ (Impueste Valôr Zontât, vâl a dî – par talian – la I.V.A, N.d.C.), cuant che a vuelin meti in pîts une lôr dite produtive o di servizis.
Tant che citadin de Republiche taliane e de Union europeane e tant che autonomist furlan o pensi che cheste int, plene di puaretât e di fam di lavôr, e vebi di vê la nestre solidarietât umane plui sincere fin tant che e sarà obleade a cirî lavôr e un avignî fûr di cjase sô. Par chest, prin di dut, o varìn di dâur une man in mût che tai lôr paîs si fasin sù lis condizions miôrs di vuê e no vebin di sufrî il dam dal dislidrisament de lôr tiere. La nestre solidarietât umane e civîl e va intant dade achì, ricuardantsi che le vin domandade tai timps passâts a altris Paîs e a altris popui pai nestris lavorents, cuant che in Italie e in Friûl nol jere pussibil lavorâ e vivi cun dignitât. Chest nol vûl che i forescj, achì di nô, no vebin di rispietâ – come che che o vin di fâ ancje noaltris – lis leçs e lis regulis de convivence civîl. La violence e la criminalitât a àn di jessi combatudis di ducj: furlans, talians e extracomunitaris.
O vin tra l’altri di vê presint che se chescj forescj a àn dibisugne di noaltris, al è ancje vêr che lis nestris impresis, un grum di nestris fameis e la nestre economie in gjenerâl, a àn dibisugne dal lôr impegn di lavorents. Impegn che al prodûs ricjece e che su chê, tant lôr che nô, o vin di paiâ tassis al Stât, ai Comuns, e contribûts ai ents previdenziâi. Il nestri rispiet viers di lôr al à di volê dî ancje rispiet des lôr tradizions culturâls, des lôr lenghis, des lôr religjons. Compagn al à di jessi di bande lôr viers di noaltris.
Dal rest, la bataie dai furlans pal ricognossiment plen de nestre identitât di popul, de nestre lenghe, de nestre storie e de autonomie e dal autoguvier dal Friûl, no je di sigûr ni cuintri la Italie o i meridionâi, ni cuintri Triest e i triestins. E cussì no je e no pues jessi cuintri i extracomunitaris che o vin di invidâ simpri di plui a jessi nestris amis e a operâ insiemit, tal rispiet vicendevul, par convivi al miôr in Friûl, in Italie e in Europe.
E inalore, curtis e che si tocjin. I furlans a àn di memoreâ che simpri, tal passât, di secui in ca, a àn savût vivi in pâs e amistât no dome cui popui dai Stâts confinants, ma ancje – in Friûl – cun int che e veve in chê volte, ma ancje vuê, lenghis, culturis e tradizions diviersis di noaltris. La sfide dai furlans di cumò – fuarts de lôr storie e de lôr identitât – e je duncje chê di convivi al miôr cui forescj di vuê. O crôt e o speri che le vinçarìn dal sigûr.
ARNALT BARACÊT
CURTIS E CHE SI TOCJIN. Solidarietât necessarie............
Mi àn domandât ce che o pensi, tant che autonomist furlan, de insistence in chescj dîs di cierts esponents politics che, te nestre Regjon e in Italie, se cjapin di brut cui imigrâts extracomunitaris, clandestins e no, par dineâur lis curis dai miedis, par imponi tassis sul permès di restâ in Italie a vore, o dipuesits particolârs par vierzi la partide IVZ (Impueste Valôr Zontât, vâl a dî – par talian – la I.V.A, N.d.C.), cuant che a vuelin meti in pîts une lôr dite produtive o di servizis.


text:
Une gnove esperience cul debut
di “La Cjase. Lagrimis di aiar e soreli”
Al è lât in sene finalmentri, dopo tant spietâ par vie dal covid, il licôf dal Teatri Stabil Furlan, che ai 29 di Mai al à presentât tal Teatri Gnûf Zuan di Udin, in prime assolude, la sô prime produzion teatrâl “La Cjase. Lagrimis di aiar e soreli”, gjavade de prime opare de Trilogjie Cjargnele dal poete e dramaturc di Cesclans, Siro Angeli (1913-1991), a trente agns che al è muart. La regjie e je di Carlotta Del Bianco, la riduzion dal test talian par cure de regjiste, di Paolo Patui e Paolo Sartori, che al à ancje realizât la traduzion par furlan. Un cast, tra atoris e atôrs furlans zovins e cetant brâfs, che si è dât di fâ, cun tante competence e sintiment, tal contâ la storie di une famee e de nature dai rapuarts fra personis tra convenzions e riviel, espiazion e colpe. O lassìn al prossim numar de Patrie la recension di chest spetacul che al segne un avanzament concret e professionâl dal teatri in marilenghe, puartât indenant dal gnûf ent di produzion teatrâl par furlan sot de direzion artistiche di Massimo Somaglino.
Achì nus interesse pal moment contâ de protagoniste di “La Cjase”, une cjargnele nassude come interprete musicâl, cjantante pe precision, cressude tant che compositore e simpri cjantante tal cjamp de musiche contemporanie. E cumò screade ancje come atore, par une prime esperience che e mostre la sô grande versatilitât, vocâl e no dome. Jê e je Elsa Martin, che à vistût il rûl di Madalene tal spetacul, intune declinazion dute particolâr, indulà che lis sôs competencis si son riveladis in trê formis, strentis intune uniche espression: atore, soredut in chest câs, ma ancje compositore de colone sonore dal toc teatrâl e cjantante in moments smirâts. Pardabon particolâr cheste propueste che si è rivelade convincente e vincente. O vin cussì domandât a Elsa di cheste esperience, artiste che tra l’altri, intun cuartet formât insiemi cul duet Bottasso e Davide Ambrogio, e à di resint vinçût il Premi Loano Giovani pe musiche di tradizion taliane, cul album “Il Canzoniere di Pasolini”.
__
Ce vuelial dî par te, tant che atore in cheste gnove vieste, vê dut câs simpri dongje la musiche, e jessi clamade ancje a fâ musiche dentri di chest toc teatrâl?
«Podê componi la part musicâl di chest spetacul mi à dât mût di doprâ la sostance che o ai inte musiche. Libertât e serenitât di metilis dentri in cheste operazion di gjenar teatrâl. O scuen dî graciis ancje ai miei compagns di sene, che mi àn judât un grum e che si son prestâts ancje a cjantâ, a esprimisi musicalmentri. Lis musichis a son di gjenar corâl, si sintin parts plui astratis e parts plui armonichis. A son vôs che a manifestin un sintî profont, che dal dentri al jes intun fûr che al è manifestazion di un sintiment. Un vignî ae lûs, une cussience coletive che si pant. A son vôs dal presint, dal passât, di un futûr di vîfs, di muarts, e ancje di mai nassûts. Cheste e je une des esperiencis plui maraveosis di chest ultin an e di chel passât. Totalizant, tal sens che mi à obleade a lâ dentri, a rompi limits, parcè che al è dificil doprâ la peraule e il cuarp intun mût che no si è usâts. O soi convinte che cheste esperience che o ai vivût, tra recitazion e musiche, mi puartarà a une trasformazion, sedi tal gno jessi Elsa, umane, che tal gno percors artistic».
__
E ven sù ancje la figure dal corifeu, dal mesocor, che si misclice inte storie, tant che atôr e tant che comentadôr, cuasi di memorie greghe. E dongje une ninenane. Continus di cheste ambivalence.
«Sì, intun ciert moment, la prime part e je di gjenar corâl e la seconde soliste, indulà che o cjanti, e che e ven fûr cence soluzion di continuitât de prime part. La ninenane e devente un motîf ricorint dilunc dal spetacul, cui sunôrs di un pianoforte che al segne la melodie. Il côr invezit al rapresente un personaç indulà che la identitât coletive si manifeste. Peraulis plenis di sgrisui e di fuarce, come se il sintî e i pinsîrs dai personaçs, si dessin dongje par pronunziâ peraulis secjis e uçadis, che si indrecin a un “tu” esterni cun imperatîfs clârs. A dialic cun chestis peraulis corâls, a son chês pronunziadis singolarmentri di ognidun, de lôr bocje, intun cori vorticôs che e je la manifestazion des lôr esistencis. Si ven a creâ un rît coletîf, cun funzion di prese di cussience, graciis ae esternalizazion dal sintî interiôr».
__
Peraulis gjavadis dai spirts, e ancje di poesiis sieltis.
«In cierts moments, tal sens musicâl, al è come sintî lis vôs di spirts. Un toc si clame “Nude Anime”, inte dople acezion, singolâr par furlan e plurâl par talian. Anime come “animus”, dal latin, tal sens di spirt, vint, sofli, duncje spirts insiemi cu lis animis dai vîfs, dai muarts e dai mai nassûts, come che e conte la storie. Daspò ciertis frasis, ancje in altris moments indulà che la musiche si fâs presint, a son stadis gjavadis di dôs racueltis di poesiis: “Omaggi” di Alida Airaghi Einaudi, femine di Siro Angeli, e “Solevento”, dal stes poete di Cesclans». ❚
MUSICHE. Elsa Martin: atore tal licôf dal Teatri Stabil FurlanAlessio Screm
Une gnove esperience cul debut


text:
La bielece de bontât01 di Zenâr 2004
Pagjnis come chês dal bon pastôr no si pò suiâlis a la svelte, ma si à di lâ in sot, come cu laghe di poç.
E tornant a lei, o ai fat câs che il grêc, par dî bon, al dopre la peraule biel. Tant a dî il biel pastôr. Il vocabolari al ripuarte plui significâts: biel, gjoldibil, plasint, graciôs, splendit, magnific, nobil, gloriôs, cjâr, ninìn. E bon. Là che biel e bon si riclamin e si completin e si incrosin, come cuant che in teologjie nus fevelavin di Diu e de sô unitât, veretât, bontât e bielece. Biel parcè che bon; de estetiche a letiche.
Par altri puedial un pastôr no jessi biel? E un mercenari e un lari no jessi brut? Une mari, un fî, un amì, un sant a saran simpri biei, ancje se fisicamentri no son speris e se il timp al à lassadis lis sôs feridis. Ma a son feridis gloriosis e benedetis, come chês di Crist resurît. Lis feridis dal amôr e dal dolôr, che a son simpri bielis.
Lis creturis tes mans di un pari, lis grispis su la muse di une none, i cjavei blancs di une persone che si è sacrificade par nô a saran simpri plui biei de piel plui slisse e de cjavelade plui platinade di une persone che e à pensât dome par sè. Chest se si vûl cjalâ in profonditât, robe che vuê si è puartâts a no fâ. Parcè che e impere la tiranie de bielece esteriôr, corporâl, di façade, che e coste un patrimoni e no zove a nissun.
O sint a dî di feminis e oms che a riscjin il tacuìn e la vite stesse par dreçâ il nâs, tirâ lis gripis, eliminâ il gras, sglonfâ il pet, riplantâ i cjavêi, fâ sparî i pêi. E si passe oris e oris tes palestris, cu la gjinastiche, cu lis cremis. E plui si è preocupâts di salvâ la bielece esteriôr e plui si invecjìs lanime e si suie la vene de inteligjence, de fantasie. E il cûr al vai.
Il vanzeli al dà une sô cure di bielece cuant che al fevele dai vôi. Al dîs che il voli al è il lusôr dal cuarp (Mt 6,22), il spieli da lanime, i barcons che lanime e cjale il mont e il mont al cjale lanime. Jo o ai simpri misurade la bielece di une persone de lûs dai siei vôi, che a impiin dut. Se o ves di dâ une recipe di estetiche, o disarès di tignî biei e luminôs i vôi. E chest no si pò fâlu par difûr ma par dentri, partint da lanime.
Pa la cuâl, jo o consearès di parâ jù prin i vizis e dopo i pêi, di rinfrescjâ lanime e la ment cu la meditazion e la leture e dopo la piel cu lis cremis, di tirâ lis grispis da lanime e dome dopo chês de muse. Che si podarès benon lassâlis. Prin di dut parcè che al è just che ogni etât de vite e vedi i siei colôrs e po parcè che un che al è content par dentri al rive a jessi biel ancje par fûr.
Une bielece che e partis de bontât, no une bielece superficiâl, frede, par cuvierzi un cûr frêt e vueit. Lis âs a vegnin tiradis de bielece des rosis par podê gjoldi e supâ la lôr bontât. Cussì la bielece esteriôr e va ben dome se e je compagnade o nus puarte a la bielece interiôr. Che e je chê che e dure di plui, anzit par simpri, e che nus plâs di plui.
Tante int biele che o ai cognossude inte mê vite! Di ogni etât e di ogni condizion. Vôi che a savevin di cîl e cûrs che a comunicavin calôr e vite. Cuant che si fevele di une cjasate o di un paisat, no si intint la estetiche ma la bontât. I fruts chest lu capissin par istint. Difat, se tu ur fasis un dispiet, no ti disin trist ma brut. Parcè che la tristerie e je brute. Come il pecjât.


text:
MESSE GRANDE TE MEMORIE DI PRE ANTONI BELINE11 di Mai 2007
Signôr, ti berli dal font che mi cjati: Signôr, scolte la mê vôs. (Salm 130)
Il grop di Glesie Furlane al à plasê di vivi cun te un moment di riflession e di preiere ricuardant pre Antoni.
Si cjatarìn Domenie ai 27 di chest mês – Pentecostis – a lis 7.00 sore sere tal Domo di Vençon
Che no nus mancji mai, tal nestri vinars sant, il lusôr e il calôr di Pasche, la fede te resurezion.
Ma cirin ancje di anticipâ cheste resurezion puartant segnâi di vite e di sperance là che mancul and è e plui a coventin.
Il vanzeli al dîs: “parcè cirîso framieç dai muarts chel ch’al vîf?. Nol è culì, ma al è resussitât”.
Ognun di nô al à tante int muarte; cualchidun al à ancjemò lis feridis di une pierdite tremende. Che il Signôr de consolazion e de sperance nus dedi la furce di lâ denant des tombis dai nestris muarts convints par fede che no son li, che a vivin, che dopo la resurezion di Crist no podìn plui lâ a cirî muarts percè che lui al vîf e al fâs vivi.
Disvuedìn i nestris cimiteris di muarts!
Disvuedìn il nestri Friûl di cimiteris!, vadi di paîs cence vite e di int cence sperance. Berlìn la resurezion cu la fede e cu la vite!
pre Antoni Beline


text:
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…
***
Cemût che e je lade
Finide la ultime vuere, la Europe e je stade dividude in doi blocs separâts di une “tendine di fier”, che di Danziche e vignive jù fin a Triest. Di une bande la societât Ocidentâl, capitalistiche, sot lis grifis americanis, platadis daûr dal teatrut di une libertât fate pluitost di libar marcjât, di ande consumiste e di tantis falopis che dome intai ultins agns e son vignudis fûr. Come lis operazions de CIA che – tal massim segret – propit achì, inte nestre Patrie, cul jutori di cualchi politicant ben inmaneât a Rome, a proviodevin che il Friûl al deventàs un dai confins plui armâts e sogjets ae servitût militâr dal mont. Di chê altre bande, invezit, al regnave il socialisim reâl, il Pat di Varsavie e chel ruspiôs di un ors rus che ogni tant si sustave cuintri cualchidun e al mandave i cjars armâts a invadi mo Budapest, mo Praghe. Tal mieç, cuntune cierte braùre, la Jugoslavie dal maressial Tito, che e veve miôr clamâsi fûr dal braç di fier zuiât di Moscje e di Washington. Tito, al preferive jessi no inlineât, e si è inventât cussì chê “tierce vie” che lu parave di ducj e tal stes timp lu faseve ancje jessi une vore suspiet ai voi di ducj chei altris. Ma in cheste complicade situazion, il nestri Friûl al è stât striçât par tancj agns intune posizion politiche internazionâl une vore delicade, al centri di une cuistion mondiâl là che i grancj interès di dutis lis plui grandis fuarcis si intorteavin un parsore di chel altri. E jere clare a ducj la impuartance strategjiche dal nestri teritori, di simpri cûr gjeografic e culturâl de Europe ladine, slave e todescje: une puarte vierte in ogni direzion. No bisugne dismenteâsi duncje che chi di nô, propit par chestis resons, la situazion e je restade une vore fluide e pericolose dal 1945 fin al 1975, vierte e dibatude par trente agns, cuant che cul famôs Tratât di Osimo si decidevin, une volte par dutis, i confins di cumò. Si dîs che il stes Tito, plui di une volte, al varès sostignût che la tiere furlane e veve di deventâ une republiche jugoslave fin al confin naturâl dal Tiliment. Muart Tito, finide la Storie.
***
Cemût che e podeve lâ
Tal 1991, Udin, Lubiane e Zagabrie a domandin la autonomie di Belgrât. Une bataie incredibile, che pal Friûl e pe Slovenie si risolf – tant che si sa – in curt e in maniere cuasi dal dut pacifiche, a part cualchi sclopetade di avertiment. Diferente la cuistion cravuate, che par motîfs di spazi no podìn tratâle cumò. A jerin bielzà tancj agns che la Republiche Socialiste dal Friûl, anetude ae Republiche Federâl di Jugoslavie tal 1945, si ispirave a un fuart sburt autonomist, judade in chest di une organizazion capilâr clandestine che si fondave nuie mancul che su la antighe lidrîs de Glesie di Acuilee, e che in cuasi cincuante agns di regjim socialist e veve inmaneade une rêt incredibile, che di Lubiane si sparniçave jù fin a Skopije in Macedonie, cjatant un fuart jutori ancje dai patriarcjâts ortodòs, par vie di une storie milenarie in comun. Come che si sa fin de scuele primarie, i bataions partigjans dal Novesim Corpus dal maressial Tito, tal 1945, dutune cu lis bandis slovenis dal Triglav e chês furlanis de Garibaldi, a vevin liberade la Patrie – come che ancjemò le clamin i furlans – dai fassiscj. Cheste lote coragjose e fuartone e veve permetût al Maressial di pretindi la anession. Cussì il Friûl al deventà la setime republiche jugoslave. Belgrât al veve prometût che al varès tutelade la culture e la lenghe identitarie furlane, come che al à fat cul albanês in Cossovo e in Macedonie, cul istrovenit in Istrie e in Dalmazie e cul ongjarês de regjon dal Mura. Clarementri, intun regjim bilengâl in maniere perfete, tant tes scuelis che pai documents e i nons dai pais: fintremai al 1991, tai cartei stradâi si podeve lei Videm/Udin, Tujec/Tumieç, Gumin/Glemone, Sdaniel/Sant Denêl e vie indenant. Une fortune che ai fradis furlans restâts in Italie – chei di là da la Aghe – purtrop no ur è tocjade, viodût che a stan in dì di vuê ancjemò scombatint cul stât centrâl di Rome par svindicâ chest dirit naturâl dal om, ven a stâi chel di podê fevelâ la sô lenghe mari cence pôre che jal impedissin. I furlans però, popul babio e inteligjent, difident par nature e suspietôs par esperience, no si saressin mai plui e mai altri fidâts dal dut, cussì, sore nuie. A volevin une prove di amicizie une vore fuarte de bande dal guvier centrâl di Belgrât, par jessi convints dal dut che la anession Jugoslave e podeve jessi un afaron rispiet al destin talian. Prove che e je rivade dome tal 1954, cuant che cu la firme dal famôs Memorandum di Londre, siglât ai 5 di Otubar insiemi cui Inglês e cui Americans, Triest al passave in maniere definitive in Italie, cun grandissime sodisfazion di dutis lis capitâls de Republiche Federative e, massime, di Videm/Udin. Dome cumò, a plui di vincj agns de autonomie de Republiche Furlane – di dîs agns incà jentrade cun ducj i titui in Europe – cu la viertidure dai archivis segrets, si sta delineant une veretât sflandorose: ven a stâi che chest regâl al fo imprometût in grant segret di Tito nuie mancul che ai sorestants de organizazion popolâr identitarie furlane, vignûts al scuviert propit par contratâ cheste anession, in cambi di une garanzie che no varessin mai vude dal stât talian. Lis cjartis a fevelin di un ciert “Prekek Placjrian” che, insiemi cun “Josip Markettich”, al varès scombatût par un risultât cetant impuartant. I storics dal dì di vuê a son convints di rivâ une dì a cjatà fûr ancje il lôr non furlan, prime o dopo. A disin che al baste sgarfâ ben tes cjartis platadis tes cartelis. Une operazion che nus pâr destinade a vê un sucès garantît. ❚
Angelo Floramo
SIUMS DI STORIE. Socialistična Republika Furlanija............
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…


text:
«Localismo» e je une altre acuse che e ven fate indenant cuintri di cui che dilunc vie dai ultins cent agns al à vût pensât, dit e fat alc a pro dal autoguvier dal Friûl e dal ricognossiment des sôs lenghis propriis e dai dirits de sô int. Cun chê espression, che uns trente agns indaûr no esisteve nancje, par talian si vûl marcâ un leam strent jenfri ideis e aspirazions e un spazi precîs, un lûc, ma soredut si pant une valutazion e un judizi unevore negatîfs, tant a dî che cu la atenzion dute pontade dome suntun lûc, specific e piçul, si si sierisi in chel, no si rive a cjalâ difûr, no si vûl vê relazion cun chei altris. Par sigûr la idee di un «Friûl plui furlan» – par ricuardâ il sproc che si cjate su la cuvierte di cheste riviste – e je peade cuntun lûc, il Friûl: un spazi ben definît inte sô dimension gjeografiche. Però vê chest riferiment teritoriâl nol vûl dî sierâsi, no cjalâ difûr e inaltrò, no cognossi la diviersitât e no dâi acet, stant che il Friûlteritoriâl, daûr di plui ponts di viste, al è plurâl, al è di simpri in relazion cun altris teritoris e duncje ancje il Friûl «ideâl» al scuen tignî cont di chescj elements storics, sociâi e culturâi. Chest al ven fûr a clâr, par esempli, tal pinsîr, te ativitât e te esperience di vite di tancj di lôr che si son impegnâts a fuart a pro dal Friûl.
FELIX MARCHI_ E je emblematiche la storie di Felix Marchi, anarchic e duncje par definizion internazionalist. La sô vision di un Friûl difarent, logât in cheste dimension e in cheste prospetive ideâl, e jere za vonde clare cuant che al jere un dai esponents plui impuartants dal Partît socialist di chenti, cemût che si pues lei intun so articul – «Il Friuli nuovo» – su «Il Lavoratore Friulano» dai 20 di Jugn dal 1920. Salacor, Marchi al madurì ad implen lis sôs convinzions tai agns seguitîfs, cuant che al faseve il gjavedincj in Mançurie, framieç dai operaris impegnâts tal sprolungjament de Transiberiane in Cine. Al è ce che si pues capî di un so scrit publicât su la Patrie dal Friûl tal 1946, dulà che si conte di une discussion sul Friûl, l’ultin dal an dal 1921, cuntun trop di operaris furlans che a lavorin là vie e che là vie a àn feminis e fruts di colôrs diferents.
ACHILLE TELLINI_Un altri esempli al è chel de storie personâl e des ideis di Achille Tellini: sienziât, esperantist, cuntune vision internazionâl e europeane de cuistion furlane e ladine, dulà che il Friûl, impen di jessi «porta d’Italia» «contro l’Unno e lo Slavo», al ven calcolât tant che une oasi di pâs, framieç dai diviers nazionalisims imperialiscj. La cuistion de lenghe e je par Tellini une cuistion des lenghis, cun di fat, tal so «Apelo ai Ladins», al cjale ancje a slovens, cravuats, sarts, todescs, albanês, ebreus, catalans e romens dal Stât talian, cence lassâ pierdi la possibilitât, se al covente, di promovi la federazion di dutis lis minorancis etnichis di ducj i Stâts de tiere.
IL DOPOVUERE_Cheste prospetive e torne daspò de fin de Seconde Vuere Mondiâl: la partecipazion di une delegazion furlane, ai 10 di Avrîl dal 1949, a la cunvigne di Parîs là che fo metude adun la FUEN (Union federâl des nazionalitâts de Europe), nassude cun chê di difindi i dirits des minorancis e promovi la costruzion de Europe dai popui e des regjons, e conferme cemût che chê dal Friûl e sedi stade simpri une cuistion che si insuaze intune dimension europeane e cuntune vision europeiste.
Su la atenzion viers de convivence interetniche e dal ricognossiment dal pluralisim linguistic in Friûl, invezit, si puedin ricuardâ la posizion di Pre Josef Marchet cuintri de contraposizion artificiose fra furlans e slovens, la sensibilitât, culturâl e leterarie, pandude di Celso Macôr su chescj argoments o l’articul 2 dal prin progjet di Statût di autonomie dal Friûl, prontât di Tiziano Tessitori tal 1947, che al impegnave la Regjon a garantî l’ûs de lenghe furlane, di chê slovene e di chê todescje, dongje dal talian.
RADIO ONDE FURLANE_A son chestis lis lidrîs storichis e ideâls di dulà che a vegnin ancje esperiencis in vore in dì di vuê a pro di un Friûl plui furlan e duncje plui viert e rispietôs viers dal mont. Al è daûr di chest troi, par esempli, che, cun coerence e cun cussience, Radio Onde Furlane e dopre il furlan inte plui part de sô programazion, ma di simpri e da spazi ancje a chês altris lenghis dal Friûl, dal Friûl pal mont e dal mont in Friûl, o ben i furlans, i slovens e i gjermanics di chenti si dan dongje par promovi il pluralisim culturâl e difindi i dirits linguistics intal Comitât/Odbor/Komitaat/Comitato 482.
LOCALISM NAZIONALIST TALIAN_Se, in dì di vuê, e esist une vision «localiste», sierade, autoreferenziâl e cence atenzion e rispiet par chei altris, pe complessitât e pe diviersitât, e je chê dal nazionalisim de nazionalitât dominante, che si presum «una d’arme, di lingua e d’altare», dal Stât che al vûl jessi espression di un ethnos di conazionâi cuntune sole lenghe e une sole dimension culturâl. Par sigûr nol à nuie a ce viodi cul «Friûl plui furlan».
Errata corrige: L’articul di Marco Stolfo «Furlaniscj o filoforescj?» sul numar di Avrîl 2010 al jere jessût cun trê riis di mancul, ma chi sul nestri sît si pues leilu par intîr. Si scusìn cul autôr.
Marco Stolfo


text:
POPUL GNO DULÀ VÂSTU? RECITAL A VILEGNOVE IN MEMORIE DI PRE ANTONI21 di Otubar 2017
Al va indevant il calendari dai apontaments in memorie di pre Antoni Beline, tal decim aniversari de muart.
Sabide ai 21 di Otubar a Vilegnove di Sant Denêl aes 21.00 inte Glesie di Sante Marie Maiôr.
“Popul gno dulà vâstu?“ Recital dulà che si leiaran scrits gjavâts des oparis di pre Antoni, compagnâts de musiche di une armoniche e de proiezion di fotografiis dal Friûl e di pre Antoni.
A colaborin la int di Vilegnove e il grup Amîs di pre Toni.
Chi invezit il PROGRAM COMPLET dai apontaments in memorie di pre Antoni, dai 8 di Avrîl ai 24 di Novembar dal 2017.